2 Gol Amri Bantu Sabah Benam Melaka

KOTA KINABALU: Dua gol pemain berpengalaman, Mohd Amri Yahyah berjaya membantu Sabah Football Club (FC) membenam Melaka United 3-1 dalam aksi Liga Super di Stadium Likas, di sini, sebentar tadi.

Aksi awal separuh masa pertama menyaksikan permainan agak menarik apabila banyak serangan bahaya dilakukan kedua-dua pasukan khususnya Sabah FC.

Sabah FC tidak perlu menunggu lama untuk mencetak gol pertama apabila pemain berpengalaman, Amri menanduk masuk sepakan sudut Saddil Ramdani pada minit ke-6 bagi menjadikan kedudukan 1-0.

Tersentak dengan jaringan itu, Melaka United cuba mencari gol penyamaan yang pantas dan hampir memperoleh pada minit ke-7, namun, rembatan dari luar kota penalti Sony Norde hanya sedikit tersasar.

Seminit kemudian, giliran penyerang import Sabah FC, Sam Johnson melakukan cubaan dari luar kotak penalti tetapi ia juga tidak menepati sasaran.

Pada minit ke-16, Mohd Azzizan Nordin menjaringkan gol kedua buat Sabah FC hasil satu rembatan cantik di dalam kotak penalti selepas dia melepasi kawalan seorang pertahanan lawan bagi menjadikan kedudukan 2-0.

Melaka United mempunyai peluang baik untuk membuka akaun jaringan namun rembatan Alex Dos Santos pada minit ke-27 berjaya dihalang penjaga gol Sabah, Robson Rendy Rining dan kedudukan 2-0 itu kekal sehingga tamat separuh masa pertama.

Bermula babak kedua, sentuhan Amri pada minit ke-47 sekali lagi menghadirkan kegembiraan buat penyokong tuan rumah melalui sepakan akrobatik selepas menerima hantaran Park Taesu terus menewaskan penjaga gol Melaka United bagi menjadikan kedudukan 3-0.

Walaupun ketinggalan tiga gol, pasukan pelawat tidak putus asa untuk mencari gol namun beberapa serangan bahaya termasuk sepakan percuma Norde pada minit ke-59 yang gagal menemui sasaran.

Pada minit ke-65, gol yang dicari-cari Melaka United akhirnya muncul hasil jaringan Mohd Fakhrullah Rosli yang menyempurnakan bola muntah daripada Robson bagi menjadikan kedudukan 3-1.

Jaringan itu ternyata menyuntik semangat Melaka United untuk terus memburu gol menerusi beberapa lagi serangan namun kekentalan barisan pertahanan yang dikemudi Risto Mitrevski dan Rawilson Batuil menggagalkan usaha pasukan pelawat itu.

Pada minit ke-80, Johnson mempunyai peluang untuk menambah jaringan buat Sabah FC namun penjaga gol lawan berjaya menyelamatkan rembatan kaki kirinya.

Kedudukan 3-1 itu kekal sehingga pengadil perlawanan, Zulkarnain Zakaria meniupkan wisel penamat.

Dengan kemenangan itu, Sabah FC kini mengumpul 16 mata hasil daripada empat kemenangan, empat seri dan empat kekalahan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Buru 2 Lelaki Dikehendaki Di Lahad Datu

LAHAD DATU; 22 JANUARI 2020 (Rabu) – Polis sedang mengesan dua suspek lelaki dikehendaki disyaki melakukan kesalahan berhubung Kes pukul, Kes Pecah Kereta dan Kes Curi di Lahad Datu, Sabtu lepas.

Ketua Polis Daerah Lahad Datu, ACP Nasri Mansor dalam kenyataan berkata, dua suspek berkenaan dikehendaki dan akan disiasat atas kesalahan di bawah Seksyen 323 Kanun Keseksaan, Seksyen 379 Kanun Keseksaan dan Seksyen 427 Kanun Keseksaan.

Katanya, kedua-dua suspek dipercayai melakukan Kes jenayah tersebut di kawasan Bandar Sri Perdana pada 18 Januari kira-kira pukul 11.30 malam.

Justeru, ACP Nasri menggesa orang awam yang mempunyai sebarang maklumat berkaitan suspek seperti yang tertera pada gambar agar tampil membantu pihak Polis dengan menyalurkan maklumat di balai polis berdekatan atau terus berhubung di talian 089-881255.


Seminggu Berlalu, SOP Sabah Masih Belum Muncul

KOTA KINABALU: Pengumuman Ketua Menteri Hajiji Noor berhubung kelonggaran beberapa aktiviti sosial dan ekonomi di Sabah sudah seminggu berlalu, namun sehingga kini belum ada sebarang SOP dikeluarkan kerajaan.

Dalam kenyataan terbaharu dikeluarkan Menteri Kerajaan Tempatan dan Perumahan Masidi Manjun sebentar tadi juga langsung tidak menyentuh mengenai SOP baharu susulan pengumuman Hajiji itu.

Semalam, Majlis Keselamatan Negara (MKN) mengeluarkan SOP Fasa 1 Pelan Pemulihan Negara (PPN) yang membabitkan semua negeri berkuatkuasa hari ini, kecuali Kelantan, Terengganu, Pahang, Perak dan Perlis.

Dalam penerangan SOP MKN itu, turut dinyatakan “Bagi Sabah, sila rujuk Pelan Pemulihan Negara – SOP Fasa 1 Sabah” dan “Bagi Sarawak, sila rujuk Pelan Pemulihan Negara – SOP Fasa 1 Sarawak”.

Kenyataan itu seperti membayangkan Sabah dan Sarawak bakal mengeluarkan SOP sendiri walaupun masih berada dalam Fasa 1 PPN.

Sehingga kini, belum ada sebarang SOP dikeluarkan kerajaan negeri sedangkan beberapa daerah sudah melaksanakan kelonggaran yang diumumkan Hajiji pada 28 Jun lalu.

Antara kelonggaran diumumkan termasuk makan di restoran atau kedai makan, aktiviti sukan dan rekreasi tidak bersentuhan fizikal seperti senaman, golf, memancing dan berbasikal.

Selain itu, aktiviti pembuatan serta perkilangan turut diperluaskan kepada getah, simen dan cat serta kilang berasaskan kayu dan perabot.

Sebelum ini juga, Menteri Kanan (Keselamatan) Ismail Sabri Yaakob dilaporkan berkata, Sabah tidak patut melonggarkan SOP yang ditetapkan oleh MKN.

Katanya, semua negeri sepatutnya melaksanakan satu standard SOP sahaja namun jika ada negeri yang ingin menambah baik dengan memperketatkan suatu perkara, ia boleh dibenarkan.

Bagaimanapun, Masidi selepas itu memberitahu kerajaan negeri masih menunggu kelulusan kerajaan pusat berhubung kebenaran aktiviti sosial dan ekonomi seperti diumumkan Hajiji.

Katanya, kerajaan negeri telah pun mengemukakan SOP baharu Sabah bagi Fasa 1 PPN kepada kerajaan pusat dan kini mereka masih menunggu ia diwartakan.

Beliau turut berkata, setiausaha kerajaan negeri akan mengeluarkan kenyataan media berasingan mengenai SOP Sabah secara terperinci.

Namun, kenyataan seperti yang dikatakan Masidi itu juga sehingga kini belum nampak “kelibatnya”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pejabat Saya Sentiasa Terbuka Untuk Rakyat – Peter Anthony

KEMABONG: Sokongan padu rakyat Tenom termasuk di Dewan Undangan Negeri (DUN) Melalap dan Kemabong terhadap Parti Warisan Sabah (Warisan) tidak pernah dilupakan oleh kerajaan.

Sehubungan itu, Menteri Pembangunan Infrastruktur, Datuk Peter Anthony berkata, pejabatnya sentiasa terbuka kepada masyarakat di situ untuk menyampaikan masalah mereka bagi diselesaikan kerajaan.

Beliau yang juga Ahli Dewan Undangan Negeri (ADUN) Melalap berkata, kerajaan sentiasa mendengar rintihan rakyat dan bersedia berkhidmat demi pembangunan masyarakat di kawasan pedalaman itu.

“Terima kasih kepada semua pengundi-pengundi Parti Warisan Sabah (Warisan) di Tenom dalam pilihan raya umum lalu, sesungguhnya pengorbanan, kejujuran, keikhlasan saudara-saudara tidak akan saya lupakan, akan saya terjemahkan jasa-jasa itu untuk membantu, datanglah ke pejabat saya bila-bila masa.

Peter berkata, sebagai menteri yang bertanggungjawab membangunkan infrastruktur Sabah, beliau berjanji jambatan Tenom dan jalan-jalan yang rosak teruk termasuk di Daerah Kecil Kemabong akan diperbaiki bermula tahun depan.

“Pejabat saya sentiasa terbuka dari pagi sehingga petang bolehlah datang, ketua-ketua cawangan, ketua kampung saudara yang mempunyai masalah, kemusyikilan pertanyaan atau sebagainya datanglah berjumpa saya mana-mana yang dapat saya selesaikan saya selesaikan, mana yang berat akan saya minta Ketua Menteri untuk selesaikan,” katanya ketika berucap dalam Majlis Ramah Mesra Bersama Rakyat Sempena Ilau 2019 di Dataran Terbuka Pekan Kecil Kemabong hari ini.

Sementara itu, ADUN Kemabong, Jamawi Jaafar berkata, pengumuman pembinaan rumah kedai oleh Ketua Menteri, Datuk Seri Mohd. Shafie Apdal akan menjadi pencetus kepada perkembangan ekonomi di Kemabong yang selama ini terpinggir.

Katanya, sejak Warisan memerintah, banyak program kerajaan telah dilaksanakan di situ termasuk projek pembinaan Dewan Terbuka Kemabong yang menjadi lokasi majlis berkenaan hari ini.

“Saya amat bersyukur kerana pagi ini dapat kita berjumpa di Dataran Kemabong, ia adalah satu manifestasi yang terbaik bagi saya kerana inilah mercu tanda pertama kerajaan baharu di Kemabong, dewan terbuka ini siap dibina pada bulan November tahun lalu, terima kasih kepada Ketua Menteri,” katanya.

Beliau berkata, sebagai wakil rakyat, pelbagai lagi projek memajukan Kemabong akan dirancang termasuklah pembangunan sektor pelancongan di daerah kecil itu.

Katanya, ini termasuklah kawasan Tanah Tinggi Rundum yang mempunyai cuaca sejuk dan sentiasa mendapat tumpuan pengunjung dari luar.


Sabah Sekat Kemasukan Pelancong Dari Iran & Itali

KOTA KINABALU: Kerajaan Sabah memperluaskan sekatan perjalanan ke atas kemasukan semua pelancong dari Iran dan Itali berkuatkuasa hari ini berikutan penularan wabak coronavirus (Covid-19) di kedua-dua negara berkenaan.

Setiausaha Kerajaan Negeri Datuk Safar Untong berkata, semua warga asing tanpa mengira kewarganegaraan yang mempunyai sejarah perjalanan terkini ke Iran dan Itali dalam tempoh 14 hari lalu tidak dibenarkan masuk ke Sabah.

Rakyat Malaysia yang tidak bermastautin di Sabah dan mempunyai sejarah perjalanan ke Iran dan Itali dalam tempoh 14 hari lalu juga tidak akan dibenarkan masuk ke Sabah.

Bagi rakyat Sabah sama ada penduduk tetap atau tinggal di Sabah dengan memegang pas kerja, pas pelajar, pas lawatan sosial jangka panjang atau sebarang perintah pengecualian, yang baru pulang dari Iran dan Itali dikehendaki menjalani kurantin di rumah selama 14 hari.

”Semua warganegara Iran dan Itali yang masih berada di Sabah dinasihatkan supaya pulang ke negara asal mereka sebelum tempoh visa mereka tamat.

“Jika visa tamat tempoh, mereka dibenarkan melanjutkan tempoh visa selama tujuh hari secara maksimum,” katanya dalam satu kenyataan, di sini semalam.

Sehingga semalam, Iran mencatatkan sebanyak 237 kematian akibat Covid-19 dengan 7,161 kes positif direkodkan. Manakala, Itali merekodkan 463 kematian dengan 9,172 kes direkodkan.

Wabak Covid-19 telah merebak ke 104 negara. Di Malaysia sehingga semalam telah merekodkan 117 kes positif Covid-19.

Sekatan perjalanan ke atas warga Iran dan Itali itu adalah sekatan perjalanan ketiga dikeluarkan oleh kerajaan Sabah selepas sekatan kepada warga China (30 Januari) dan Korea (29 Februari).


Dua Lelaki Ditahan Miliki Senjata Api, Daun Dan Ketum

SANDAKAN: Dua lelaki ditahan dalam dua serbuan berasingan Isnin lalu kerana memiliki senapang angin, senapang patah atau bekakuk dan beberapa butir peluru.

Ketua Polis Daerah Sandakan, Asisten Komisioner Mohd. Azhar Hamin berkata, dalam serbuan pertama pada pukul 1 petang di sebuah rumah di Batu 12, seorang lelaki tempatan berumur 60-an ditahan kerana memiliki 10 kilogram daun ketum.

“Turut ditemukan ialah 148 liter air ketum yang disimpan dalam 93 botol mineral bersaiz 1.5 liter di dalam peti ais di rumah berkenaan.

“Polis turut menemukan selaras senapang angin, lapan butir peluru hidup, lebih 100 butir bebola besi dan wang tunai RM1,560,” katanya dalam satu kenyataan hari ini.

Katanya, polis turut merampas beberapa peralatan merebus daun ketum seperti periuk besar, tong gas, dapur api, corong dan penapis.

Sehubungan itu katanya, suspek disiasat mengikut Seksyen 30 (3) Akta Racun 1952 yang memperuntukkan penjara tidak lebih empat tahun dan denda tidak lebih RM10,000 atau kedua-duanya sekali jika sabit kesalahan.

“Bagi kesalahan memiliki senjata api, suspek disiasat mengikut Seksyen 8 Akta Senjata Api 1960 yang memperuntukkan penjara tidak lebih tujuh tahun atau denda tidak lebih RM10,000 atau kedua-duanya sekali,” katanya.

Menurut beliau, dalam serbuan kedua di lokasi sama, polis menahan seorang lagi lelaki tempatan selepas didapati memiliki selaras bakakuk dan tiga butir peluru hidup.

Katanya, ujian air kencing menunjukkan suspek positif dadah jenis syabu.

“Kedua-dua suspek kini direman selama 4 hari sehingga esok,” tambahnya.


2 Tahun Jaga & Siram Setiap Hari, Wanita Terkejut Pokok Bunga Ditanam Rupanya Pokok Palsu

Seorang wanita di Amerika Syarikat melahirkan rasa terkejut kerana tidak menyangka bahawa pokok Sukulen yang ditanamnya sejak dua tahun lalu rupa-rupanya adalah pokok palsu.

Caelie Wilkes, meluahkan perasannya itu menerusi satu perkongsian di status Facebooknya baru-baru ini.

“Saya sangat berbangga dengan pokok ini. Warnanya cantik dan sangat sempurna berbanding semua tanaman lain.

“Saya menyiramnya setiap hari. Jika ada seseorang yang mahu menyiramnya, saya akan sangat mempertahankannya kerana saya mahu pokok ini terjaga (kadar kuantiti air yang tepat).

Sehinggalah pada satu hari, dia mahu menukar pasu pokok tersebut dan mula menjumpai ‘sesuatu’ yang mengejutkan.

“Saya terjumpa sebuah pasu comel, ianya sangat sempurna.

“Jadi saya tarik (pokok itu) daripada bekas plastik asalnya.

Bagaikan tidak dijangka, pokok Sukulen itu ditanam bersama bahan Styrofoam yang digam bersama lapisan tanah di atasnya!

“Saya telah cuba yang terbaik untuk menjaganya, dan ia rupanya pokok plastik. Macamanalah saya tak tahu. Saya rasa selama dua tahun ini, saya ditipu,” luahnya dalam status itu lagi.

Statusnya itu mendapat ribuan share di Facebook dan menerima pelbagai respon yang melucukan dari netizen di ruangan komen, bahkan turut menjadi bahan berita di beberapa agensi media di seluruh dunia.

Ekoran kejadian lucu tersebut, dia telah menerima pelbagai koleksi pokok Sukulen baharu daripada The Home Depot sebagai hadiah pada pagi tadi.

Dan yang pasti, pokok baharu itu adalah real!


Tutor Remaja Cetus Kluster Baharu Jangkitan Komuniti Di Sipitang

KUALA LUMPUR: Seorang tutor wanita berusia 17 tahun mencetuskan Kluster Kampung Melaman di Sipitang, Sabah.

Menteri Kerajaan Tempatan dan Perumahan negeri Masidi Manjun berkata, remaja itu menjadi tutor sebuah keluarga di Kampung Melaman, Sipitang, menyebabkan semua tujuh ahli keluarga terbabit dijangkiti Covid-19.

Jurucakap kerajaan Sabah berkaitan Covid-19 negeri itu dipetik Bernama berkata, kluster berkenaan mula dikesan melalui saringan bergejala terhadap tujuh sekeluarga di Klinik Sindumin pada 9 Julai, selepas tiga hari mengalami demam, sakit kepala dan sakit sendi.

“Kes indeks berkenaan bergejala serupa sejak 26 Jun lepas tetapi tidak mendapatkan rawatan di mana-mana fasiliti kesihatan.

“Susulan pengesanan dan saringan kontak yang dijalankan, terdapat pertambahan kes melibatkan kaitan epidemiologi sama iaitu sejarah menghadiri majlis agama di Kampung Melamam.

“Setakat hari ini, jumlah kumulatif kes positif Covid-19 bagi kluster ini ialah 37 kes,” katanya dalam kenyataan malam ini.

Secara keseluruhannya, Masidi berkata sebanyak 286 kes baharu Covid-19 direkodkan di Sabah hari ini menjadikan jumlah kumulatif sebanyak 73,136 kes.

Selain itu, empat kes kematian dilaporkan masing-masing di Tawau, Sandakan, Lahad Datu dan Kota Kinabalu.

Seramai 284 pesakit sembuh dan dibenarkan keluar hospital menjadikan jumlah kumulatif 70,183 orang, manakala 2,079 pesakit sedang menerima rawatan iaitu 425 orang di hospital, Pusat Kuarantin dan Rawatan Berisiko Rendah Awam (1,612 orang) dan 42 lagi di pusat tahanan sementara atau penjara, katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mesyuarat Sulung Majlis Khas MA63 Bentuk 3 Jawatankuasa

KOTA KINABALU: Ahli Jawatankuasa Majlis Khas Perjanjian Malaysia 1963 (MA63) yang bermesyuarat kali pertama hari ini membentuk tiga jawatankuasa yang akan memberi perhatian terhadap isu yang berkaitan dengan pelbagai perkara penting bagi Sabah dan Sarawak.

Menteri di Jabatan Perdana Menteri (Hal Ehwal Sabah dan Sarawak), Datuk Seri Dr Maximus Ongkili, berkata persidangan itu yang berlangsung di Kuala Lumpur turut menetapkan ahli majlis dan terma rujukannya.

“Majlis meluluskan pembentukan tiga jawatankuasa yang akan mengurus hal berkaitan perlembagaan dan status sama rata, keselamatan dan pendatang asing tanpa izin serta sosioekonomi, termasuk pelaksanaan Rancangan Malaysia Ke-12 (RMKe-12),” katanya dalam satu kenyataan, hari ini.

Majlis Khas MA63 dianggotai Perdana Menteri, Tan Sri Muhyiddin Yassin sebagai pengerusi; Ketua Menteri Sabah, Datuk Hajiji Noor; Ketua Menteri Sarawak, Datuk Patinggi Abang Johari Tun Openg dan lapan menteri kanan Kabinet termasuk Maximus dan timbalannya, Datuk Hanifah Hajar Taib.

Maximus berkata, turut menganggotai majlis itu ialah Ketua Setiausaha Negara, Setiausaha Kerajaan Negeri Sabah dan Sarawak, Peguam Negara dan Peguam Besar kedua-dua negeri serta beberapa pegawai kanan kerajaan dan ahli akademik.

“Ahli majlis diberi penerangan mengenai perkembangan terkini dan tindakan yang diambil berkaitan MA63 selain keputusan yang dibuat oleh Jawatankuasa Kabinet sebelum ini,” katanya.

Katanya, 17 daripada 21 isu yang dikenal pasti oleh majlis berkenaan diberi pertimbangan terperinci, manakala baki empat lagi isu masih dalam perbincangan.

“Daripada 17 itu pula, sebanyak tiga dianggap sudah diselesaikan iaitu cukai eksport kayu balak dan hasil hutan dari Sabah; isu Pulau Ligitan dan Sipadan serta isu perhutanan.

“Baki 14 lagi yang antaranya merangkumi isu gas, buruh dan duti setem, memerlukan perbincangan lanjut kerana ia membabitkan pindaan terhadap peraturan dan undang-undang.

“Ketika ini, laporan Jawatankuasa Khas MA63 tidak akan diumumkan kerana hasil perbincangan di antara kerajaan negeri dan persekutuan belum lagi selesai,” katanya.

Bagaimanapun, katanya kerajaan negeri dan Persekutuan boleh mendedahkan laporan atau perkara utama yang dipersetujui semua pihak.

Majlis Khas MA63 dipersetujui Kabinet pada 9 September lalu sebelum diumumkan oleh Muhyiddin pada sambutan Hari Malaysia di Sibu pada 16 September lalu. –BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sambung Bicara Kes Rasuah Bung Moktar, Isteri 26 Julai

KUALA LUMPUR: Perbicaraan kes rasuah Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette A Samad, yang dijadual didengar di Mahkamah Sesyen di sini semalam, ditangguh ke 26 Julai, susulan pelaksanaan Perintah Kawalan Pergerakan (PKP) 3.0.

Timbalan Pendakwa Raya, Mohd Sophian Zakaria, ketika dihubungi BERNAMA menerusi aplikasi WhatsApp hari ini, berkata perkara itu dimaklumkan oleh mahkamah menerusi e-mel kepada kedua-dua pihak sebelum ini.

“Mahkamah telah menetapkan tarikh baharu selama lima hari bermula 26 hingga 30 Julai ini untuk sambung bicara dan saksi pendakwaan ke-19, iaitu bekas Timbalan Ketua Setiausaha Perbendaharaan (Pelaburan) Kementerian Kewangan, Datuk Seri Dr Mohmad Isa Hussain akan menyambung keterangan apabila perbicaraan bersambung nanti,” katanya.

Kes itu sebelum ini ditetapkan untuk sambung bicara selama tiga hari bermula semalam di hadapan Hakim Rozina Ayob, namun ditangguh berikutan PKP 3.0.

Pada 3 Mei 2019, Bung Moktar, 62, yang juga Timbalan Ketua Menteri Sabah mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bung Moktar, iaitu Pengerusi Bukan Eksekutif FELCRA pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Ahli Parlimen Kinabatangan itu juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie Izette atas sebab yang sama dan di tempat sama pada 19 Jun 2015.

Zizie Izette pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa sama. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dalam TV Macam Betul, Viral Gambar Kerusi Stadium Sukan Sea Filipina Sebenarnya Hanya Cat Sahaja

Tuan rumah bagi Sukan SEA 2019 di Filipina untuk tahun ini terus dikritik hebat oleh sebahagian pengamal media selepas pelbagai permasalahan timbul dipercayai akibat daripada ketidak sediaan dalam menganjurkan temasya dwitahunan bagi kali yang ke-30 itu.

Permasalahan seperti pertukaran venue di saat akhir, venue perlawanan yang sedang dan masih diselenggara, masalah logistik serta tiada kemudahan internet adalah antara kelemahan yang dapat dilihat.

Tidak cukup dengan itu, baru-baru ini tular satu foto memaparkan tempat duduk penonton di sebuah stadium yang didakwa tidak mempunyai kerusi sebaliknya hanya dicat sahaja seolah-olah menampakkan infrastruktur tersebut wujud di dalam kaca televisyen.

Rata-rata netizen yang melihat foto berkenaan dengan hal itu menzahirkan rasa kekecewaan serta sedih dengan persediaan yang dibuat oleh tuan rumah terhadap acara sukan yang termahsyur membabitkan negara-negara di Asia Tenggara itu.


Dua Samseng Jalanan Antara Ditahan Kerena Merempit Di Sekitar KK

KOTA KINABALU: Empat individu termasuk dua lelaki yang dipercayai ‘merempit’ ditahan polis dalam Op Mabuk di sekitar bandar raya ini, semalam.

Ketua Polis Daerah Kota Kinabalu, Asisten Komisioner Habibi Majinji berkata, operasi yang bermula dari jam 1 hingga 4 pagi itu menyaksikan sebanyak 70 kenderaan membabitkan 54 orang diperiksa.

“Polis juga menjalankan ujian nafas terhadap 10 pemandu yang disyaki memandu di bawah pengaruh alkohol dengan dua daripadanya didapati positif.

“Daripada jumlah itu, kedua-dua individu itu didapati positif melebihi alkohol dalam darah selepas ujian nafas kedua dijalan terhadap mereka,” katanya dalam satu kenyataan, di sini, hari ini.

Habibi berkata, kedua-dua mereka ditahan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan jika disabitkan kesalahan.

“Dalam operasi itu juga, polis menahan dua lelaki masing-masing berusia 32 tahun kerana dipercayai melakukan aktiviti merempit dan memandu secara melulu di jalan raya.

“Kedua-dua mereka disiasat mengikut Seksyen 42A(1) Akta Pengangkutan Jalan 1987,” katanya.

Sementara itu, beliau berkata, sebanyak 41 keping saman atas pelbagai kesalahan turut dikeluarkan pada operasi berkenaan.

“Operasi ini akan dijalankan secara berterusan bagi memastikan pengguna jalan raya mematuhi undang-undang serta peraturan lalu lintas.

“Selain itu, bagi mengelak individu memandu ketika dibawah pengaruh alkohol yang mana boleh membahayakan nyawa mereka dan pengguna jalan raya lain,” katanya.

Terdahulu, operasi berkenaan membabitkan tiga pegawai kanan dan 20 anggota daripada Jabatan Siasatan dan Penguatkuasaan Trafik Kontinjen Sabah dan Ibu Pejabat Polis Daerah (IPD) Kota Kota Kinabalu.


SPR Terima Notis Pembubaran DUN Sabah

KUALA LUMPUR: Suruhanjaya Pilihan Raya Malaysia (SPR) sudah menerima pemakluman rasmi dari Dewan Undangan Negeri (DUN) Sabah semalam, berhubung pembubaran DUN Sabah penggal ke-15, kata Setiausaha SPR Ikmalrudin Ishak.

Beliau berkata, berdasarkan Perkara 21 (4), Perlembagaan Negeri Sabah, pilihan raya umum hendaklah diadakan dalam tempoh 60 hari dari tarikh pembubaran DUN.

“Justeru itu, SPR akan mengadakan Mesyuarat Khas bagi membincangkan mengenai pelaksanaan pilihan raya itu,” katanya dalam kenyataan hari ini.

Ikmalrudin berkata, tarikh mesyuarat berkenaan akan dimaklumkan kemudian. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


77 Pelajar Dipaksa Makan Najis Oleh 2 Pelajar Senior

Seramai 77 pelajar di sebuah sekolah di Nusa Tenggara Timur (NTT), Indonesia, dipaksa makan najis oleh dua pelajar senior pada 19 Februari 2020.

Menurut salah seorang mangsa, sebelum kejadian itu berlaku dia bersama beberapa rakannya baru selesai makan dan mahu kembali ke asrama untuk berehat.

Apabila tiba di asrama, salah seorang dari dua pelajar senior itu menemui najis manusia dalam sebuah almari kosong.

Senior itu kemudian memanggil semua pelajar junior dan bertanya siapa yang menyimpan kotoran itu.

Oleh kerana tiada yang mengaku, maka dia terus menyedok najis itu dan disuap ke mulut semua pelajar junior dan memberi amaran agar tidak menceritakan perbuatan mereka itu kepada sesiapa.

Mangsa-mangsa terpaksa menjalani ‘hukuman’ itu kerana tidak berani melawan.

“Kami terima dan pasrah. Jijik sangat, tapi kami tak dapat melawan,” katanya.

Mangsa juga tidak berani melaporkan kejadian itu kepada ibu bapa masing-masing kerana bimbang akan diseksa oleh dua pelajar senior itu. Bagaimanapun, kes itu terbongkar pada 21 Februari 2020, selepas ada ibu bapa pelajar yang membuat aduan di WhatsApp group sekolah.

Martinus, bapa kepada salah seorang mangsa berkata, dia sangat kecewa dengan perbuatan dua pelajar senior itu.

“Pihak sekolah perlu ambil tindakan tegas terhadap dua pelajar senior ini yang jelas sekali melampau. Kalau perlu, buang sekolah saja.

“Saya juga mengambil keputusan untuk memindahkan anak dari sekolah ini. Biar pindah dan bersekolah di sekolah lain,” katanya.

Sementara itu, pengetua sekolah terbabit, Romo Deodatus Du’u mengesahkan kejadian itu berlaku pada sekitar jam 2.30 petang Rabu 19 Februari 2020.

Namun, Romo mendakwa penggunaan perkataan ‘makan’ oleh pihak media adalah kurang tepat kerana dua pelajar senior itu hanya menyentuh bibir atau lidah kesemua mangsa dengan penyedok yang hujungnya terkena najis tersebut.

Jelas Romo, dua pelajar senior itu ditugaskan untuk menjaga kebersihan asrama dan salah seorang daripadanya menemui plastik yang mengandungi najis manusia.

Dua pelajar senior itu mengarahkan kesemua pelajar junior terbabit untuk berkumpul dan bertanya siapa yang melakukan perbuatan yang tidak bertanggungjawab itu dan berlakulah perkara yang tidak diingini tersebut.

Justeru, pihak sekolah telah memohon maaf di atas insiden itu di hadapan semua ibu bapa mangsa.

Dua pelajar senior berkenaan juga telah dibuang dari sekolah itu. Manakala kesemua mangsa diberikan kaunseling agar tidak mengalami trauma.


Pencapaian Warisan Di Johor Bakal Beri Kesan Kepada Penyokong Di Sabah, Kata Penganalisis

KOTA KINABALU: Penganalisis politik berpendapat, keputusan pilihan raya negeri (PRN) Johor khususnya kerusi ditandingi Warisan bakal mempengaruhi kekuatan parti itu di negeri asalnya, Sabah.

Lee Kuok Tiung dari Universiti Malaysia Sabah (UMS) berkata, keputusan PRN Johor akan dijadikan suatu peristiwa penting oleh penyokong Warisan yang pastinya mahu melihat kejayaan dicapai.

Bagaimanapun, katanya, PRN Johor juga mungkin menjadi “titik perubahan” kepada tahap sokongan penyokong asal Warisan di Sabah, terutama jika mereka gagal memenangi sebarang kerusi.

“Jika Warisan berjaya di Johor, ia juga ‘turning point’ kepada penyokong mereka di Sabah dan mereka akan terus menyokong kerana keyakinan bahawa keputusan Warisan melebarkan sayap ke Semenanjung adalah tepat.

“Namun jika Warisan gagal, ia pastinya jadi titik permulaan keraguan terhadap hala tuju perjuangan Warisan.

“Ia sama seperti kes Presiden SAPP Yong Teck Lee yang keluar daripada BN (Barisan Nasional) dan mengambil bahagian dalam Pilihan Raya Kecil (PRK) Batu Sapi ketika itu (2010). Apabila tidak menang, persepsi umum terhadap nama beliau terus menjunam dan implikasinya pada PRU (Pilihan Raya Umum) selepas itu, parti dia kalah terus,” katanya kepada FMT.

Sementara itu, Awang Azman Awang Pawi dari Universiti Malaya berkata, PRN Johor itu menjadi medan terbaik Warisan untuk mengatur strategi yang lebih baik pada masa akan datang.

Bagaimanapun, katanya, pencapaian Warisan pada PRN Johor tetap akan memberi kesan kepada penyokong mereka di Sabah, sama ada momentum mereka meningkat atau sebaliknya.

“Peluang bertanding dalam PRN Johor ialah peluang terbuka kepada semua parti untuk mengukur populariti dan menilai penerimaan rakyat terhadap parti mereka.

“Inilah medan terbaik untuk mengatur strategi yang lebih baik pada masa akan datang seperti dilakukan oleh Warisan yang bertanding enam kerusi di Semenanjung sebagai permulaan.

“Maka keputusan menang atau kalah di Johor akan mempengaruhi kekuatan dan harapan Warisan sama ada lebih besar atau kecil di Sabah menjelang PRU15.

“Kalau menang besar, Warisan akan meningkatkan momentum di Sabah. Namun kalau kalah, maka ramai penyokong mereka akan meninggalkan parti dan menyertai parti lain yang lebih berpeluang untuk menang,” katanya.

Warisan yang dipimpin Shafie Apdal membuat penampilan pertama mereka pada PRN Johor selepas membuat keputusan untuk melebarkan sayapnya ke Semenanjung.

Kerusi yang akan ditandingi parti yang dilahirkan di Sabah itu adalah Pekan Nanas, Bekok, Mahkota, Johor Jaya, Bukit Batu dan Permas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Zii Jia Juara Suluruh England 2021

KUALA LUMPUR: Pemain perseorangan lelaki negara Lee Zii Jia, berjaya merangkul gelaran juara kejohanan badminton All England buat pertama kali selepas menewaskan jaguh dari Denmark, Viktor Axelsen.

Zii Jia menundukkan Axelsen, selaku juara bertahan menerusi ‘straight set’ 30-29, 20-22, 21-9 dalam aksi final yang berlangsung di Utilita Arena, Birmingham, malam ini.

Kali terakhir pemain Malaysia menjuarai kejohanan All England adalah pada tahun 2017 apabila Datuk Lee Chong Wei menewaskan Shi Yu Qi dari China dengan 21-12, 21-10.


Lelaki Tengah ‘Kick Dadah’ Ugut Bunuh Ibu Ditahan

BEAUFORT: Akibat pengaruh dadah, seorang lelaki bukan sahaja mahu memukul ahli keluarganya, malah turut tergamak mengugut bunuh ibunya di Membakut, di sini, semalam.

Dalam kejadian 9.30 malam, sepasukan anggota polis bergegas ke lokasi kejadian sebaik menerima maklumat.

Ketua Polis Daerah Beaufort, Deputi Superintendan Yusoff Zaki Mat Yaacob berkata, sebaik tiba bapa suspek memberitahu anaknya berusia 28 tahun mengamuk dan mahu memukul semua orang yang berada di dalam rumah.

“Suspek turut mengugut hendak membunuh ibunya sendiri. Lanjutan itu anggota polis kemudian masuk ke dalam rumah dan sebaik memperkenalkan lalu berlaku pergelutan.

“Tetapi suspek berjaya ditenangkan dengan bantuan ahli keluarga sebelum ditahan untuk siasatan lanjut,” katanya ketika dihubungi, hari ini.

Katanya, suspek dibawa ke Balai Polis Membakut untuk siasatan lanjut dan hasil saringan ujian air kencing mendapati suspek positif methamphetamine.

“Lelaki itu disyaki mengamuk kerana terbabit dalam penyalahgunaan dadah dan kes disiasat mengikut Seksyen 15(1) (a) Akta Dadah Berbahaya 1952,” katanya. – HMetro


(VIDEO) Usahawan Kosmetik Pukul Anak Angkatnya Menggunakan Kasut – Pembantu Rumah

Kini tersebar pula gambar dan video anak angkat kepada usahawan kosmetik terkenal yang disyaki dipukul hanya kerana mahu merakam gelagatnya menangis.

Berdasarkan laporan polis yang dibuat oleh pembantu rumah warganegara Indonesia berusia 34 tahun itu, dia dimaklumkan mengenai kejadian itu oleh rakan sekerjanya sebelum dia dipanggil oleh suspek masuk ke dalam bilik kasut.

“Dato **** ***** dtelah memukul anak angkat beliau menggunakan tangan di muka, semasa beliau ingin merakam video live YouTube kerana anak angkat beliau menangis.

“Selepas kejadian itu, Dato telah memanggil saya untuk masuk ke dalam bilik kasut bersama anak angkat beliau. Dato juga telah menyuruh saya memukul anak angkat beliau tetapi saya tidak mahu kerana takut terjadi apa-apa.

“Selepas itu, Dato sendiri telah memukul anak angkatnya menggunakan kasut di badan dan telah mencubitnya sehingga meninggalkan kesan,” katanya dalam laporan tersebut.

Difahamkan, pengadu kini sedang mendapatkan perlindungan dari pihak Kedutaan Indonesia kerana bimbang dia dijadikan sebagai ‘kambing hitam’ oleh suspek.

Berdasarkan video bukti yang dikongsikan, terdapat kesan lebam di bahagian pinggang kanan mangsa yang melecet dipercayai dicubit oleh suspek.


Polis Tahan 7 Individu Miliki Dadah, Rampas Bakakuk & Peluru

LAHAD DATU, 27 Nov: Polis menahan tujuh individu termasuk empat sekeluarga dan merampas dua senjata api (bakakuk) serta peluru hidup dalam serbuan Op Damn Tokan di dua rumah di Jalan Silabukan dekat sini, semalam.

Ketua Polis Daerah Lahad Datu, ACP Nasri Mansor berkata dalam serbuan pertama pukul 7 pagi di sebuah rumah tidak bernombor di kawasan Rancangan Silabukan Peringkat 1 itu, polis menahan empat sekeluarga terdiri seorang wanita serta tiga lelaki berumur antara 25 hingga 50 tahun.

“Pemeriksaan di bilik rumah keluarga itu menemukan satu laras senapang patah bakakuk bersama dua peluru dan empat kelonsong peluru terletak di atas lantai di bilik berkenaan,” katanya dalam satu sidang akhbar di sini, hari ini.

Polis turut merampas dua paket berisi dipercayai dadah jenis Syabu seberat 5.60 gram di rumah berkenaan.

“Kesemua tahanan yang juga warga tempatan itu didapati positif dadah jenis Syabu,” katanya.

Menurut Nasri, 30 minit selepas itu, pihaknya juga menahan pasangan kekasih iaitu seorang lelaki tempatan berusia 38 tahun serta wanita warga asing berumur 20 tahun di sebuah rumah di Kampung Silabukan Peringkat 1 di sini, bersama selaras bakakuk dan lima butir peluru hidup jenis penabur.

“Pasangan kekasih ini juga didapati positif dadah jenis Syabu dan memiliki bakakuk yang disembunyikan di dapur rumah,” katanya.

Dalam pada itu, Nasri berkata keenam-enam tangkapan itu akan disiasat sama ada terlibat dengan pemburuan haram hidupan liar di daerah ini.

“Polis akan bekerjasama dengan Jabatan Hidupan Liar, Jabatan Perhutanan Sabah dan Pasukan Gerakan Am selari dengan pelancaran Ops Khazanah.

“Kita akan tengok sama ada mereka ini terlibat atau tidak,” katanya dan kesemua suspek akan dipohon reman hari ini.

Dengan penemuan senjata itu, pihaknya akan menyiasat perkara itu di bawah Seksyen 8 Akta Senjata Api (Penalti Lebih Berat) 1971 dan Seksyen 8 (a) Akta Senjata Api 1960, selain Akta Dadah Berbahaya.

Sehingga kini, lebih 10 senjata bakakuk dirampas di daerah ini sejak Januari tahun ini sehingga semalam.

Pada Op Damn Tokan itu, Nasri berkata turut ditahan seorang lagi lelaki tempatan berumur 20-an di Felda Sahabat 6 dekat sini, serta merampas 0.3 gram dadah.

Sementara itu, katanya sejak Januari hingga semalam polis menangkap 152 individu dengan membuka 122 kertas siasatan bagi kategori bekalan dadah di daerah ini.

“Bagi tempoh sama pihaknya turut menangkap 550 orang bagi kategori memiliki dadah dengan 527 kes siasatan dibuka,” katanya.

Manakala Nasri berkata, seramai lima orang dibuang daerah bagi kesalahan dadah.


Pelajar Perlu Divaksin Sebelum Sesi Persekolahan Dibuka

PUTRAJAYA: Pelajar khususnya yang berumur 12 hingga 17 tahun perlu divaksin sebelum sesi persekolahan dijadual dibuka pada 1 September ini, kata Menteri Pembangunan Wanita, Keluarga dan Masyarakat Rina Mohd Harun.

Beliau berkata saranan itu sejajar dengan peningkatan jumlah kes dan penularan Covid-19 ketika ini, yang tidak mengenal mangsa termasuk kanak-kanak dan pelajar sekolah, justeru beliau berharap pihak berwajib dapat melaksanakan proses vaksinasi tersebut secepat mungkin.

“Mereka tidak terkecuali daripada Covid-19. Harap selepas selesai golongan dewasa mendapat vaksin, giliran kanak-kanak pula khasnya berumur 12 hingga 17 tahun. Saya harap perkara ini akan diputuskan dan dilaksanakan Pasukan Petugas Khas Imunisasi Covid-19 (CITF) secara berperingkat, mengikut nasihat pakar.

“Harus kita ingat, kanak-kanak dalam kumpulan ini masih bersekolah. Jadi diharap mereka dapat diberi vaksin sebelum atau ketika sekolah dibuka dengan kerjasama Kementerian Pendidikan,” katanya selepas melawat Rumah Seri Kenangan Seri Iskandar, kira-kira 45 kilometer dari Ipoh hari ini.

Semalam, Ketua Pengarah Kesihatan Dr Noor Hisham Abdullah mengumumkan, kerajaan akan melaksanakan pemberian vaksin Covid-19 kepada kanak-kanak dan remaja berumur 12 hingga 17 tahun mulai 15 September ini.

Menyentuh perkara sama, Menteri Penyelaras Program Imunisasi Covid-19 Kebangsaan Khairy Jamaluddin berkata, vaksinasi itu akan dimulakan mengikut keutamaan iaitu remaja yang mempunyai masalah kronik diikuti tanpa masalah perubatan dan berdasarkan penurunan umur.

Pada 17 Julai lepas, Kementerian Pendidikan membuat ketetapan bahawa, sekolah akan dibuka secara berperingkat untuk pengajaran dan pembelajaran secara bersemuka mulai 1 September ini.

Dalam pada itu, Rina berharap ibu hamil dengan kandungan 14 hingga 33 minggu, akan terus diberikan keutamaan untuk mendapatkan vaksin di mana-mana pusat pemberian vaksin (PPV) seluruh negara.

“Bukan sahaja ibu, tetapi suami dan ahli keluarga perlu memainkan peranan penting, kerana ini kebaikan untuk semua termasuk anak dalam kandungan. Saya difahamkan, hampir 60 peratus daripada 150,000 ibu hamil telah mendaftar dan mendapatkan vaksin,” katanya.

Mengenai program hari ini, beliau berkata pihak kementerian telah menyumbangkan RM494,400 kepada badan bukan kerajaan, Pertubuhan Restu Amal Jasa Malaysia dalam memastikan pelaksanaan Projek Rintis Penyumberan Luar (ASD) di Rumah Seri Kenangan Seri Iskandar, berjaya direalisasikan.

Katanya program julung kali diadakan ini merupakan kerjasama strategik antara kerajaan dan pertubuhan bukan kerajaan (NGO), dalam memfokuskan strategi baharu serta perkongsian amalan terbaik bagi meningkatkan keberkesanan perkhidmatan, khususnya membabitkan warga emas.

“Projek rintis ini di bawah Rancangan Malaysia Kesebelas (RMK-11) di mana dari segi pengoperasian pihak kerajaan menyediakan fasiliti dari sudut infrastruktur, manakala dalam soal kakitangan, modul, penjagaan, operasi harian, pembangunan modal insan, ia diuruskan oleh NGO ini,” katanya.

Beliau berkata pihaknya juga berharap program yang akan dijalankan selama enam bulan bermula September depan itu, dapat meningkatkan kualiti dan perkhidmatan penjagaan terhadap 103 warga emas yang berada di institusi berkenaan.

“Kita akan lihat keberkesanan projek ini. Jika berjaya dan bertepatan dengan matlamat asal ASD diadakan, maka kita akan perluaskan di rumah seri kenangan ataupun di institusi lain di negara ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Simpan Bakakuk Dan Senapang Angin, Seorang Lelaki Ditahan

TENOM: Tidakan seorang lelaki menyimpan bakakuk dan senapang angin membawa padah apabila ditahan dalam Ops Sarang di rumah Kampung Amboi, Tenom semalam.

Dalam serbuan jam 7.15 malam, lelaki berusia 29 tahun itu turut didapati memiliki dadah syabu sebanyak 0.1 gram selain positif dadah.

Ketua Polis Daerah Tenom, Deputi Superintendan Hasan Majid berkata, operasi itu dilaksanakan oleh sepasukan polis daripada Bahagian Siasatan Jenayah Narkotik (BSJN) Ibu Pejabat Polis Daerah (IPD) Tenom.

“Hasil serbuan berjaya merampas syabu dan pemeriksaan lanjut menemui senapang buatan sendiri jenis bakakuk dan senapang angin.

“Lelaki itu kemudian ditahan dan hasil ujian air kencing didapati positif dadah syabu,” katanya ketika dihubungi, hari ini.

Katanya, kes disiasat mengikut Seksyen 12 (2) dan Seksyen 15 (1) Akta Dadah Berbahaya 1952 serta Seksyen 8 (a) Akta Senjata 1960.

“Suspek akan direman selama empat hari untuk siasatan lanjut,” katanya.

Terdahulu, Ops Sarang yang dilaksanakan IPD Tenom bertujuan mencegah jenayah termasuk membabitkan penyalahgunaan dadah di sekitar daerah ini.


Remaja Hidap Masalah Mental, Hentak Kepala Di Dinding Tanpa Henti Selepas Kerap Main Handphone Tanpa Dikawal

Seorang remaja lelaki berusia 13 tahun dari Zhejiang, China, diberi telefon bimbit pertamanya oleh ibunya tahun ini.

Hadiah itu diberi dia dapat berhubung dengan ibu bapanya yang kerap sibuk dengan kerja.

Lapor Oriental Daily, remaja itu bermain telefon bimbit hampir setiap hari tidak kira siang atau malam.

Namun penggunaan telefon bimbit secara tidak terkawal itu akhirnya memberikan kesan di mana selepas sebulan kemudian, remaja itu sudah mula menunjukkan tanda-tanda tidak waras (masalah mental) dan menghentak kepalanya di dinding tanpa henti.

Guru kelasnya yang bimbang melihat keadaan pelajar terbabit lalu segera menghubungi ibu bapanya yang tiba di sekolah tidak beberapa lama kemudian, mendapati keadaan anak mereka menjadi semakin teruk.

Mangsa langsung tidak memberikan respon apabila dipanggil ibunya yang cuba menyedarkan dia. Tanpa membuang masa, mereka segera membawa remaja itu ke hospital untuk mendapatkan rawatan.

Mangsa ditahan wad selama 28 hari dan dalam tempoh itu keadaannya tidak berubah serta menjadi semakin membimbangkan.

Remaja itu berkelakuan seperti bayi di mana dia tidak dapat berjalan, bercakap atau menguruskan dirinya sendiri.

Walaupun setelah dibawa ke Jabatan Neurologi dan Jabatan Rheumatologi, keadaannya masih sama.

Doktor mendiagnose mangsa menghidap Autoimmune Encephalitis. Selepas diberi rawatan, keadaan mangsa akhirnya menunjukkan perubahan positif.

Dia sudah mampu untuk bercakap semula. Pada hari keempat, dia mula mengenali ibu bapanya. 12 hari kemudian, kesihatannya semakin baik dan dibenarkan keluar dari hospital.

Menurut penjelasan doktor, remaja itu menjadi sedemikian kerana kerap bermain telefon bimbit tanpa dikawal sehingga menyebabkannya tidak mendapat rehat yang secukupnya.

Akibat dari ketagihan itu membuatkan sistem keimunan mangsa menjadi lembah yang membawa kepada Autoimmune Encephalitis.

Sumber: Oriental Daily, World of Buzz


ADUN Sebatik Diminta Henti Buat Kenyataan Mengelirukan – Sarifuddin Hata

KALABAKAN: “Saya nasihatkan Hassan untuk berhenti berkata-kata perkara tidak betul. Sedangkan sumpah yang telah dibuat boleh diingkari apatah lagi jika ingin meraih sokongan dan simpati rakyat,”.

Itu nasihat diberikan Ketua Bahagian Parti Warisan Sabah (Warisan) Kalabakan, Sarifuddin Hata kepada Ahli Dewan Undangan Negeri (ADUN) Sebatik, Hassan A Gani Pg Amir yang mendakwa 5,000 ahli Warisan daripada 98 cawangan menyertainya dalam Parti Pribumi Bersatu Malaysia (Bersatu).

Sarifuddin yang menafikan dakwaan tersebut menjelaskan Hassan cuba menipu Ketua Menteri dan pucuk pimpinan Bersatu dari segi angka agar diberi tempat dan jawatan.

“Dari segi logik, jika benar ada 5,000 ahli Warisan di DUN Sebatik menyokongnya, tidak mungkin dia hanya memperoleh 2,665 undi dalam pilihan raya negeri (PRN) Sabah.

“Tidak dinafikan ada ketua cawangan yang beralih sokongan dan menyertai Hassan, boleh dikatakan 20 ketua cawangan mengikutinya namun, ahli-ahli cawangan tidak mengikuti ketua mereka,” katanya ketika mengulas mengenai kenyataan ADUN Sebatik.

Mengulas lanjut, ADUN Merotai ini berkata, ramai ketua cawangan Warisan Bahagian Kalabakan yang menghubunginya dan memaklumkan mereka tidak tahu nama-nama mereka dibawa untuk menyertai Bersatu.

Kebanyakan mereka ini adalah pejuang Sabah yang mahukan parti tempatan menerajui kepimpinan negeri.

Semalam, semasa majlis sambutan ulang tahun kedua Bersatu Sabah, ADUN Sebatik itu menyerahkan borang keahlian menyertai Bersatu dan beliau mendakwa 5,000 lagi ahli daripada 98 cawangan Warisan di DUN Sebatik turut menyertai Bersatu. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wawa Zainal Selamat Bersalin Anak Ketiga

Pelakon popular, Wawa Zainal selamat bersalin anak perempuan seberat 2.8 kilogram di Hospital Andorra Women & Children, Seri Kembangan, jam 5 petang hari ini.

Anak ketiga Wawa dan Aeril Zafrel itu diberi nama Ayya Soffya bersempena nama Masjid Biru di Istanbul, Turki.

“Alhamdulillah, terima kasih Allah untuk rezeki ini. Terima kasih juga kepada semua yang mendoakan saya.

“Saya bersyukur kerana semuanya dipermudahkan. Suami juga ada menemani sepanjang proses bersalin tadi.

“Keadaan bayi sihat. Insya-Allah, jika semuanya okey saya akan dibenarkan keluar dalam waktu terdekat,” katanya kepada Harian Metro.

Wawa juga melahirkan rasa syukur apabila dapat bersalin secara normal.

“Alhamdulillah, kelahiran kali ini pun dipermudahkan macam anak pertama dan kedua dulu.

“Saya juga akan berpantang macam biasa dan dibantu mak. Kebetulan mak memang ada di sini, jadi sedikit sebanyak membantu dan memudahkan,” katanya.

Terdahulu, Wawa sempat melancarkan produk kosmetik Baby Girl Limited Edition Soffya & Hayla minggu lalu.


Bekas Penjaga Gol Sabah Meninggal Dunia

KOTA KINABALU: Bekas penjaga gol Sabah, John Pias meninggal dunia pada usia 68 tahun di Hospital Queen Elizabeth di sini pada pagi Selasa.

Menurut anak keduanya, Syukri, bapanya sudah lama menghidap diabetes dan dimasukkan ke hospital Tuaran pada petang Isnin sebelum dipindahkan ke Hospital Queen Elizabeth di sini pada hari sama.

“Bapa saya menghidap diabetes sejak beberapa tahun lalu dan baru-baru ini dia disahkan menghidap kanser limfoma oleh doktor.

“Kami sebelum ini menghantarnya ke hospital daerah Tuaran pada petang semalam sebelum kakitangan perubatan di sana memutuskan untuk memindahkannya ke Kota Kinabalu pada lewat petang.

“Bagaimanapun dia meninggal dunia pagi ini kira-kira jam 10 pagi, dan hanya ibu saya dan seorang daripada abang saya berada di sana pada ketika itu,” katanya pada Selasa.

John yang berasal dari Kota Belud merupakan antara penjaga gol terbaik yang negeri ini lahirkan pada era enam puluhan dan lewat tujuh puluhan.

Dia sering diturunkan sebagai penjaga gol utama pasukan negeri bersama dengan Hj Mohd Hanafiah Han @ Han Suan Kuang, sebelum ketibaan mendiang Peter Rajah yang berpangkalan di Tawau pada ketika itu.

Bekas rakan sepasukannya Datuk James Wong, yang merupakan Presiden Persatuan Bekas-Bekas Pemain Sabah, terkejut dengan berita kematiannya pada Selasa.

“Berita itu sangat mengejutkan saya. Saya benar-benar sedih kerana kami baru dua kali melawatnya baru-baru ini bersama ahli persatuan yang lain.

Sekali di rumahnya di Tuaran dan kemudian di hospital beberapa minggu lalu. Dia cerdas pada ketika itu dan kami sempat berbual.

“John adalah pemain yang hebat, kawan baik dan dia banyak menyumbang kepada pasukan negeri dan bagi pihak Persatuan Bekas-Bekas Pemain Sabah, saya ingin mengucapkan takziah kepada keluarganya,” katanya.

John yang pernah bekerja dengan Jabatan Perkhidmatan Awam Negeri dan mempunyai empat anak lelaki dan dua anak perempuan, dikebumikan di Papar pada petang Selasa. – Harian Ekspress


PSS Tidak Dilaksanakan Sesuka Hati Tanpa Mengambil Kira Kepentingan Rakyat Sabah

KOTA KINABALU:Pas Sementara Sabah (PSS) tidak sewenang-wenangnya dilaksanakan di negeri ini sebelum mengambil kira secara terperinci pendekatan kerajaan terbabit.

Menteri Perdagangan Antarabangsa dan Industri Datuk Darell Leiking berkata, Ketua Menteri Datuk Seri Panglima Mohd Shafie Apdal sentiasa mengutamakan kepentingan rakyat di negeri ini sebelum bersetuju untuk melaksanakan perkara tersebut.

“Kini, PSS masih di peringkat cadangan dan belum dibawa ke mesyuarat Kabinet Persekutuan. kita juga masih menunggu perbincangan dari pihak kerajaan persekutuan khususnya Kementerian Dalam Negeri(KDN) mengenai hal ini.

“Kita di Sabah sampai hari ini masih belum ketahui apa maklumat terperinci berkenaan PSS, kita hanya tahu sedikit sahaja,” katanya ketika ditemui selepas melancarkan Gelsoft Sabah, di sini pada Sabtu.

Jelasnya, perkara penting adalah Kerajaan Pusat perlu mengadakan kerjasama erat dengan Kerajaan Sabah bagi membincangkan perkara itu secara lebih terperinci.

Menurutnya, PSS merupakan pendekatan penyelesaian yang ditambah baik oleh Kerajaan pada hari ini. Ianya diilhamkan oleh kepimpinan kerajaan terdahulu menerusi hasil laporan Jawatankuasa Suruhanjaya Siasatan Diraja (RCI) yang dibentuk oleh Barisan Nasional (BN) dan Umno.

“Dalam laporan itu, PSS ini dikenali sebagai Pas Residen Sementara Sabah (PRSS), mereka (kerajaan lalu) sepatutnya menjelaskan perkara itu kepada orang awam pada zaman pemerintahan mereka.

“Kini mereka cakap PSS ialah Warisan…Warisan, ia bukan Warisan sebaliknya ianya adalah satu penyelesaian.

“Sekurang-kurangnya kini Shafie dan kerajaan persekutuan boleh berbincang bersama-sama mencari penyelesaian kepada perkara ini, tetapi penting kepada Kerajaan Sabah untuk tahu secara terperinci kandungan PSS ini,” katanya.

Darell yang juga Timbalan Presiden Parti Warisan Sabah (Warisan) berkata, Kerajaan Sabah juga bimbang PSS itu dilaksanakan tanpa mengetahui perkara mengenainya secara lebih terperinci.

“Setakat ini semuanya dalam keadaan baik, cuma ianya dimanipulasikan oleh orang ramai secara emosional.

“Fikir sahaja kita ada masalah ini, apa yang perlu kita lakukan untuk atasinya?…kenapa kita tidak ambil maklumat terperinci mereka secara biometrik berbanding dokumen yang sedia ada.

“Sekian lama mereka individu yang sama dari kerajaan terdahulu hanya tahu Complain sahaja tetapi tidak melaksanakan sesuatu berdasarkan laporan RCI berkenaan.

“Kepada mereka yang banyak pendapat terhadap sesuatu keputusan yang belum diketahui…bersabarlah, kamu juga membenarkan rakan kamu di kerajaan dulu yang kalah dalam pilihan raya umum.

“Kini rahsia berkenaan sudah dibongkarkan, dan kenapa masih bercakap negatif terhadap idea kamu sendiri ilhamkan…kini mahu salahkan kami (kerajaan Baharu ) yang nampak ianya satu penyelesaian.

“Saya tahu ramai akan mainkan isu ini, sebab ianya sesuai dengan agenda mereka, mereka tidak boleh bercakap mengenai pembangunan sebab mereka tidak melakukannya dengan baik,” katanya.


Nenek ‘gila’ bunuh, panggang mayat cucu

MISSISSIPPI (AMERIKA SYARIKAT): Seorang nenek ditahan polis selepas dipercayai menikam mati cucu perempuan berusia 20 bulan sebelum menyumbat mayat dan memanggangnya di dalam ketuhar di rumahnya di Mississippi, Amerika Syarikat.

Perbuatan Carolyn Jones, 48, terbongkar pada Isnin lalu selepas keluarganya yang pulang ke rumah menemui mayat mangsa, Royalty Marie Floyd, kira-kira jam 7 malam.

Mereka menghubungi polis dan mangsa disahkan mati di tempat kejadian, lapor Daily Mail.

Carolyn ditahan sejurus kejadian dan didakwa atas tuduhan bunuh.

“Sebaik tiba di tempat kejadian, rumah itu disahkan sebagai lokasi pembunuhan,” kata Williams pada sidang media disiarkan oleh WREG.

Pihak berkuasa berkata, mangsa tinggal bersama neneknya, manakala ibunya tinggal di tempat lain.

Selain itu, Williams berkata, dia masih belum dapat memastikan sama ada kejadian itu berpunca daripada masalah mental atau sebaliknya.

“Saya sudah bertugas selama 26 tahun dan ini kejadian paling mengerikan yang pernah dilihat setakat ini. Lebih menyedihkan apabila mangsa hanyalah kanak-kanak,” katanya.


TERKINI: 110 Lagi Kes Terbaru Covid-19 Dilaporkan Di Malaysia

Menteri Kesihatan Malaysia, Dato’ Seri Dr. Adham Baba hari ini menerusi satu kenyataan yang memaklumkan bahawa terdapat 110 kes baru Covid-19 yang dilaporkan.

Keadaan ini menjadikan jumlah kumulatif kes positif sebanyak 900 kes.

“Berdasarkan siasatan awal, 110 kes baru ini yang dilaporkan, sebanyak 63 kes adalah yang berkaitan dengan kluster dari perhimpunan tabligh di Masjid Sri Petaling.

“Saya ingin memaklumkan bahawa sehingga kini seramai 20 orang kes positif sedang dirawat di Unit Rawatan Rapi dan mereka memerlukan bantuan pernafasan,” katanya.

Beliau juga memaklumkan bahawa 15 kes positif Covid-19 telah sembuh dan dibenarkan discaj dari wad. Ini menjadikan jumlah sembuh dan discaj sebanyak 75 kes.

Terkini 15 kes positif #COVID19 telah sembuh dan dibenarkan discaj dari wad. Ini menjadikan jumlah sembuh dan discaj sebanyak 75 kes.Terdapat 110 kes baru dilaporkan, menjadikan jumlah kumulatif kes positif sebanyak 900 kes. pic.twitter.com/gXqQ1ZPV2B


Satu projek tebatan banjir di Sandakan siap September ini

SANDAKAN, 4 Mei – Satu daripada dua projek tebatan banjir di Sandakan dijadualkan siap September ini, manakala satu lagi dijangka bermula dalam tiga bulan lagi.

Menteri Air, Tanah dan Sumber Asli Dr A. Xavier Jayakumar berkata Projek Saliran Mesra Alam Parit Batu 7 Sungai Sibuga di sini, yang menelan belanja RM21 juta, kini kira-kira 88 peratus siap dan bakal mengurangkan masalah banjir di kawasan sekitar.

“Projek ini akan memberi manfaat kepada kira-kira 12,000 penduduk di empat taman perumahan sekitar dengan keluasan 393 hektar,” katanya kepada pemberita selepas meninjau projek itu hari ini.

Menurut Dr Xavier, kawasan tadahan parit di kawasan itu merupakan satu daripada lokasi yang kerap dilanda banjir dengan kejadian banjir terbesar berlaku pada 2011 yang mencatatkan kedalaman sehingga satu meter.

Satu lagi projek sama iaitu Projek Tebatan Banjir Sungai Anip kini dalam proses perolehan melibatkan kos hampir RM40 juta dan dijangka mengambil masa tiga tahun untuk pembinaan, katanya.


Cerita Manis Kembali Bergema Di Kimanis

Mungkin berlaku persaingan tiga hingga enam penjuru

Tembikai paling manis ada di Kimanis. Hakikat sukar dipertikai. Barangkali kebetulan ditanam di tanah semanis namanya – Kimanis. Sepanjang pinggiran Jalan Kimanis, berderetan gerai jualan tembikai, seolah melambai untuk disinggahi,  santai merasa manisnya melegakan dahaga panas panahan sang mentari.

Geografi Kimanis unik dan menarik. Ia memiliki khazanah alam — pantai dan laut, air terjun dan bukit, alur sungai dan tasik, tanah paya dan dataran —  mengunjur jauh dari sempadan dua daerah Papar dan Beaufort di Pantai Barat Sabah.

Tanah berpasir menghadap laut dibangun kebun tembikai, kawasan datar berpaya ditanami padi, bukitnya berpokok getah dan sawit — semuanya menjadi nadi ekonomi Kimanis — dipacu projek Terminal Minyak dan Gas Sabah (SOGT) sebagai ikon kekuatan baharu yang menyinari landskap pembangunan kawasan ini.

Hari ini, cerita manis-manis kembali bergema di Kimanis. Bukan sekadar kisah manis tembikainya, tapi soal kata-kata manis mengungkap cerita politik dan kepartian. Antara survival siasah, retorik dan provokasi, mahupun soal naratif perjuangan fajar 2020.

Pilihan raya kecil (PRK) Parlimen Kimanis 18 Januari depan, bakal menjadikan kawasan ini tumpuan seluruh negara — gelangggang bagi pesilat-pesilat politik mengukur kekuatan merebut trofi kejuaraan memenangi hati rakyat.

Baik pemerintah mahupun pembangkang, keduanya pasti berebut untuk melakar cipta sejarah manis seindah namanya Kimanis. Tapi dalam adat persaingan, juaranya hanya satu. Tidak mungkin dua. Jauh sekali tiga pemenang.

Proses penamaan calon ditetapkan 4 Januari, kira-kira dua minggu ke hadapan. Manakala pengundian awal 14 Januari, sebelum hari penentuan 18 Januari — melibatkan 29,664 pemilih berdaftar dengan Suruhanjaya Pilihan Raya (SPR).

Sehingga kini, belum dapat diramalkan jumlah penjuru saingan. Tapi berkemungkinan minimum tiga penjuru dan maksimum enam penjuru.

Selain parti pemerintah WARISAN dan pembangkang utama UMNO yang mengesahkan bertanding semula di situ, beberapa pembangkang tempatan juga mengintai peluang, membayangkan keinginan mengambil bahagian atas alasan memenuhi kehendak dan sentimen akar-umbi.

Ketua Menteri merangkap Presiden WARISAN, Datuk Seri Mohd Shafie Apdal, awal-awal lagi mengesahkan parti itu akan bertanding semula dalam PRK Kimanis, malah persiapan mengenainya sudah dibuat jauh lebih awal.

Beliau bagaimanapun enggan mengulas spekulasi mengenai kemungkinan Ketua WARISAN Bahagian Kimanis, Datuk Karim Bujang, yang bertanding di situ dalam PRU-14 ditampilkan semula pada kali ini.

“Saya maklumkan kepada semua, apabila sampai masanya kita letakkan calon, semua jentera parti dan komponan perlu beri sokongan.

“Perdana Menteri Tun Dr Mahathir Mohamad turut dimaklumkan mengenai persediaan dan keputusan Pakatan Harapan (PH). Beliau (Mahathir) bersetuju dan menyokong calon dari parti WARISAN,” katanya dalam ulasan selepas menghadiri Mesyuarat Perjanjian Malaysia 1963 (MA63) di Putrajaya pada Isnin lalu, iaitu hari sama SPR bermesyuarat dan mengumumkan tarikh PRK Parlimen Kimanis.

Penganalisis politik meramalkan Karim Bujang, yang tewas kepada Datuk Seri Anifah Aman di Kimanis dalam PRU-14, hampir pasti ditampilkan semula pada kali ini.

Peluangnya dicalonkan dikatakan 99 peratus. Baki satu peratus lagi hanyalah kemungkinan-kemungkinan luar jangka pada saat-saat akhir.

Malah, penyokong tegar Karim sudah pun beraksi di alam maya. Antaranya mewujudkan laman facebook `Kimanis Memilih’ beserta potretnya dengan slogan `Datuk Karim Bujang – Calon WARISAN, Kehendak Rakyat’.

Laman itu antara lain memaparkan aktiviti mutakhir Karim, termasuk bertemu penduduk setempat dan melawat mangsa banjir di Membakut (salah satu daripada dua DUN dalam Parlimen Kimanis. Satu lagi DUN ialah Bongawan).

Dalam pada itu, Pengerusi Badan Perhubungan UMNO Sabah, Datuk Seri Bung Moktar Radin mengesahkan UMNO-BN akan meletakkan calon dalam PRK Kimanis dan mengenal pasti beberapa nama untuk ditampilkan.

Antara nama yang disebut-sebut berkemungkinan dicalonkan UMNO termasuk Ketua Bahagian Kimanis, Datuk Mohamad Alamin sendiri, selain berkemungkinan juga Anifah sendiri kembali ke pangkuan UMNO dan bertanding sekali lagi.

Bagaimanapun, Mohamad dan Anifah sehingga kini masih membisu. Begitu pun, ada ura-ura menyebut kemungkinan ditampilkan pemimpin muda seperti dari sayap Pemuda, Puteri atau Wanita UMNO Kimanis dicalonkan oleh parti itu.

Laporan terbaru pula menyebut Presiden Parti Solidariti Tanah Airku (STAR), Datuk Dr Jeffrey Kitingan, mendakwa ada mengadakan perbincangan dengan Anifah baru-baru ini dan menyatakan bahawa bekas Menteri Luar itu tidak akan bertanding dalam PRK Kimanis.

Menurut Dr Jeffrey, beliau (Anifah) memberikan alasan hanya mahu bertanding dalam PRU-15. Namun, Anifah yang kini berada di luar negara akan kembali sebelum hari penamaan calon 4 Januari ini.

Sebaliknya, Dr Jeffrey membayangkan kemungkinan partinya bertanding di Kimanis walaupun pada mulanya tidak berminat untuk mengambil bahagian.

Beliau menjelaskan bahawa kemungkinan bertanding itu ada disebabkan permintaan daripada penyokong akar-umbi, yang mendakwa mempunyai peluang cerah jika berlaku persaingan lebih daripada tiga penjuru.

Namun, sehingga kini belum ada keputusan muktamad diambil. Yang penting, katanya, parti mengambil kira pandangan serta sentimen rakyat.

Parti Pribumi Bersatu Malaysia (BERSATU) yang awalnya membayangkan minat mewakili kerajaan dalam PRK Kimanis, akhirnya akur bahawa kerusi itu seharusnya milik WARISAN, yang berjuang menuntutnya sejak pasca PRU-14 lalu.

Ketua Penerangan BERSATU Negeri Sabah, Khairul Firdaus Akhbar Khan, ketika mengesahkan perkara itu turut mengisytiharkan BERSATU Sabah akan membantu kempen WARISAN bagi memastikan kemenangan besar dalam PRK kali ini.

Sehubungan itu, ktanya, BERSATU Sabah akan turun padang membantu WARISAN sepanjang kempen nanti, sekaligus membuktikan bahawa BERSATU Sabah tidak mempunyai masalah bekerjasama dengan WARISAN yang dipimpin oleh Ketua Menteri Datuk Seri Mohd. Shafie Apdal.

Bagi membuktikannya, Ketua BERSATU Bahagian Kimanis, Datuk Mohd Ariffin Arif, yang juga ADUN Membakut kini terus gigih mengakrabi rakyat akar-umbi, apatah lagi kawasan itu dilanda musibah banjir baru-baru ini.

Menerusi catatan dalam facebooknya, Ariffin saban hari turun padang mendekati rakyat pelbagai peringkat.

Selain BERSATU, satu lagi parti gabungan kerajaan, iaitu Parti Keadilan Rakyat (PKR) Sabah menyatakan secara terbuka kesediaan memberi kerjasama penuh serta sokongan kepada WARISAN dalam menghadapi PRK Kimanis.

Pengerusi Majlis Pimpinan Negeri (MPN) PKR Sabah Datuk Christina Liew berkata, pihaknya komited memberi sokongan kepada siapa pun calon yang dipilih oleh WARISAN untuk bertanding nanti.

“Kami akan beri sokongan dan kerjasama penuh agar calon yang ditentukan meraih kemenangan besar dalam PRK nanti,” katanya.

Penganalisis politik berpendapat PRK Kimanis besar signifikannya kepada persada politik nasional meski keputusannya tiga mungkin mengubah status-quo Parlimen.

Semua pihak perlu mengambil iktibar, muhasabah dan berpada-pada walaupun mungkin ada menganggap PRK Kimanis ini adalah perjuangan politik `antara hidup dan mati’.

Baik di sebelah mana pun, janganlah bercakap besar, nanti akhirnya kalah besar — pengalaman dari dua PRK Sandakan dan Tanjung Piai.

Yang penting, jangan hilang fokus tika bermain politik. Mesti ada had dan batas, jaga adab dan susila, jangan sampai terbabas. Bersama menjaga harmoni agar negeri kekal lestari.


‘Ini Kes Kali Ke-9 Nelayan Vietnam Kaut Hasil Balat Di Kudat’

KUDAT: Agensi Penguatkuasaan Maritim Malaysia (APMM) Kudat sekali lagi berjaya mematahkan cubaan sebuah bot nelayan asing mengaut hasil balat secara haram di perairan negara ini.

Bot nelayan dari negara Vietnam itu ditahan di kedudukan 18 Batu Nautika Timur Laut, Pulau Sibongor Laut pada jam 10 pagi, kelmarin.

Timbalan Pengarah Operasi APMM Kudat, Leftenan Maritim Musa Dail berkata, ketika ditahan, bot berkenaan didapati tidak mempunyai sebarang dokumen pendaftaran bot.

Katanya, empat awak-awak dan tekong yang semuanya warganegara Vietnam berusia lingkungan 29 hingga 39 tahun turut didapati tidak memiliki sebarang dokumen pengenalan diri yang sah.

“Ini adalah kes kali kesembilan membabitkan nelayan warga asing menangkap balat di perairan Kudat tahun ini.

Katanya, Sabah yang sememangnya kaya dengan hasil balat sentiasa menjadi perhatian penggemar seluruh dunia berikutan permintaan tinggi dalam dan luar negara.

“Ini adalah salah satu faktor yang menarik nelayan asing datang mengaut hasil balat di negara secara haram.

“Sehubungan itu, orang awam terutamanya komuniti laut supaya bekerjasama dengan pihak penguatkuasa dalam membanteras kegiatan jenayah atau pelanggaran undang-undang di perairan negara ini,” katanya.

Musa berkata, orang awam juga diminta menghubungi talian MERS 999 atau Pusat Operasi Maritim Kudat di talian 088-611858, sekiranya mempunyai sebarang maklumat berhubung kejadian atau sebarang jenayah di perairan negara.


Tiada lagi kasino, mesin slot di Sabah – KM

SANDAKAN, 10 Mei – Tidak akan ada lagi kasino mini dan mesin slot di Sabah, kata Ketua Menteri Sabah, Datuk Seri Mohd Shafie Apdal.

Shafie berkata, beliau telah memberi arahan jelas agar ditamatkan operasi kasino mini dan mesin slot di negeri ini.

“Apabila seseorang mempunyai tabiat berjudi, ia boleh membawa kepada kesan bahaya seperti pengabaian keluarga dan berakhir dengan pinjaman along untuk memudahkannya bermain lagi judi.

“Tetapi sekiranya anda mahu bermain mahjong, saya tidak kisah selagi ia tidak melibatkan wang,” katanya pada satu dialog dengan komuniti peniaga Cina Sandakan di sini, hari ini.

Mohd Shafie, yang juga Menteri Kewangan Negeri, berkata demikian ketika menjawab soalan daripada hadirin mengenai pendirian kerajaan terhadap sebuah gabungan kepercayaan di Sabah yang menggesa Kerajaan Negeri dan Kerajaan Persekutuan untuk mengharamkan operasi kasino mini dan mesin slot di Sabah baru-baru ini.

Kerajaan Persekutuan masih mengeluarkan lesen untuk operasi yang seumpama tetapi juga melaksanakan kenaikan cukai bagi mesin slot dari RM10,000 ke RM50,000 setahun, manakala cukai untuk keuntungan daripada mesin slot dinaikkan ke 30 peratus daripada 20 peratus.

Bagaimanapun, pihak gabungan kepercayaan itu meragui dengan langkah kenaikan cukai berkenaan boleh menghapuskan perjudian.

“Saya akan berbincang dengan Menteri Kewangan, Lim Guan Eng agar tidak menggalakkan perjudian di Sabah,” kata Mohd Shafie.


Lelaki Cekik Isteri, Bagi Anak Minum Racun Serah Diri

BEAUFORT: Suspek lelaki yang diburu polis selepas didakwa mencekik dan memberi anak minum racun akhirnya menyerah diri, hari ini.

Lelaki berusia 43 tahun terbabit menyerah diri di Ibu Pejabat Polis Daerah (IPD) Beaufort pada jam 9.40 pagi selepas menghilangkan diri sejak 16 Mei lalu.

Ketua Polis Daerah Beaufort, Deputi Superintendan Yusoff Zaki Mat Yaacob berkata, sebaik ditahan, siasatan segera dilakukan terhadap suspek mengikut Seksyen 31 (1) (a) Akta Kanak-Kanak 2001.

Katanya, suspek bagaimanapun tidak mengaku ada memberi minum racun kepada mangsa, malah menyatakan perkara berkenaan adalah fitnah yang dibuat terhadapnya.

“Siasatan lanjut akan dijalankan terhadap suspek dan pihak akan membawa lelaki terbabit ke Mahkamah Majistret Beaufort esok untuk permohonan reman.

“Suspek turut dirujuk ke Bahagian Siasatan Jenayah Narkotik (BSJN) untuk ujian saringan air kencing,” katanya ketika dihubungi, hari ini.

Yusoff Zaki berkata, pihaknya turut merampas satu botol mineral 500ml jenama Sasa dan satu botol racun rumpai jenama Zagro Pounce 410 untuk membantu siasatan lanjut.

Dalam kejadian 16 Mei lalu, suspek dikatakan berang terhadap isterinya kerana mahu pulang ke kampungnya di Keningau.

Bagaimanapun, suspek didakwa bertindak luar batasan apabila memberi racun kepada anak perempuan mereka di rumah mereka di Kampung Bundu, Kuala Penyu, di sini.

Selain itu, suspek turut didakwa bertindak mencekik anak perempuan mereka yang berusia 5 tahun. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cara Untuk Baca Whatapps Yang Sudah Di Delete

Aplikasi WhatsApp masa kini banyak memudahkan urusan kita seharian dalam berkomunikasi. Namun, dengan adanya fungsi ‘delete message for everyone’, sedikit sebanyak membuatkan pengguna rasa curious nak tahu apa yang cuba dihantar oleh kenalan mereka.

Menurut Astro Awani, ada cara rahsia untuk mendapat semula mesej yang telah dibuang, walaupun sudah lenyap dari skrin.

1. Delete aplikasi WhatsApp daripada iPhone atau Android2. Muat turun semula WhatsApp daripada stor aplikasi3. Log masuk, kemudian restore rekod mesej daripada back-upApabila mesej back-up telah dipulih kembali, semua mesej termasuk yang telah dibuang dan dipadam akan terus muncul.Ia kerana WhatsApp secara automatik akan menjalankan back-up setiap hari pada 2 pagi selain menyimpan dalam rekod semua mesej yang dihantar dan diterima.

Hal ini juga telah menjejaskan seramai 1 billion pengguna Whatsapp sedunia apabila mesej yang telah mereka buang boleh muncul semula.

Sejurus selepas ciri ‘Delete for everyone’ dilancarkan pada November 2017, blog Android Jefe melaporkan bahawa pengguna Android boleh melihat mesej yang dibuang, menerusi dua cara:1. Pengguna boleh meletakkan widget ‘Settings’ pada home screen, di mana pilihan ‘Notification Registration’ akan munculatau2. Pengguna boleh muat turun aplikasi notification history yang menunjukkan semua notifikasi terbaharu, walaupun mesejnya telah dibuang dalam WhatsApp.

Ini boleh terjadi buat pengguna Android kerana apabila notifikasi muncul di telefon pintar Android, ia secara automatik disimpan dalam log notifikasi.


Mangsa Banjir, Air Pasang Besar Di Sabah Dapat RM500

KOTA KINABALU: Kerajaan negeri menerusi Agensi Pengurusan Bencana Negara (NADMA) akan mengagihkan bantuan RM500 kepada setiap ketua isi rumah (KIR) yang terjejas banjir dan fenomena air pasang besar di negeri ini.

Ketua Menteri, Datuk Hajiji Noor berkata, agihan akan diselaraskan Angkatan Pertahanan Awam Malaysia (APM) dan pejabat daerah yang terbabit.

Katanya, selain wang tunai, bantuan makanan kepada mangsa yang ditempatkan di pusat pemindahan sementara (PPS) turut diagihkan.

“Kerajaan negeri menerusi Jabatan Perkhidmatan Kebajikan Am (JPKA) dan NADMA menyalurkan bantuan makanan kepada semua mangsa yang dipindahkan ke PPS dan bakul makanan bernilai RM200 bagi setiap KIR,” katanya dalam kenyataan hari ini.

Sementara itu, Hajiji meminta semua pihak mematuhi prosedur operasi standard (SOP) ditetapkan di samping mengambil langkah berjaga-jaga dan mematuhi arahan pihak berkuasa khususnya ketika banjir dan fenomena air pasang besar sedang melanda di negeri ini.

Dalam pada itu katanya, Pusat Kawalan Operasi Bencana (PKOB) di daerah terbabit banjir dan fenomena air pasang besar menggerakkan seramai 635 anggota pelbagai agensi dalam operasi menyelamat dan memindahkan mangsa.

Enam daerah di Sabah membabitkan Kota Marudu, Pitas, Beaufort, Lahad Datu, Paitan, Kudat dilanda banjir manakala fenomena air pasang besar melanda Kudat dan Kota Kinabalu, baru-baru ini.

Sehingga jam 4 petang tadi, jumlah mangsa berkurangan kepada 287 orang di tujuh PPS. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gerhana Bulan Paling Lama Abad Ini Pada 19 November

NEW YORK: Gerhana bulan separa yang dijangka berlaku pada 19 November ini bakal menjadi gerhana bulan paling lama dalam abad ini.

Menurut Pentadbiran Angkasa Lepas dan Aeronautik Kebangsaan (NASA), gerhana bulan itu akan berlaku selama tiga jam dan 28 minit.

Pada 2018, gerhana bulan penuh berlaku selama satu jam 42 minit dan 57 saat.

Kebiasaannya, gerhana akan berlangsung kurang dari dua jam, maka fenomena alam yang bakal berlaku pada tengah November ini disifatkan gerhana bulan paling lama.

Bulan pada penghujung November ini juga dikenali dengan nama ‘frost moon‘ atau beaver moon‘.

Ini bermaksud, gerhana bulan kali ini akan menjadi ‘blood moon‘ separa dengan warna kemerahan dapat dilihat pada permukaan bulan.

Blood moon adalah gelaran diberikan untuk fenomena gerhana bulan penuh yang berlaku ketika posisi Bumi terletak tepat antara matahari dan bulan sehingga bayang Bumi menutupi bulan.

Pada 19 November ini, dianggarkan hampir 97 peratus bulan akan terlindung dari Bumi.

Antara 2001 hingga 2100, sebanyak 288 fenomena gerhana bulan dijangka berlaku.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tolak Ajakan Bermadu, Lelaki Tikam Suami Kepada Wanita Yang Dicintainya

Seorang lelaki nekad menikam suami kepada wanita yang disukainya agar dia dapat memiliki wanita itu biarpun dengan cara paksaan.

Kejadian itu berlaku di Yogyakarta, Indonesia di mana suspek menikam mangsa kerana mengaku mencintai isteri mangsa dan disebabkan itu, suspek ditangkap polis pada 16 Disember 2019.

Suspek, Masrin Putra, 28, menikam mangsa, Winarta, 46, pada Jumaat 13 Disember 2019 selepas bengang isteri mangsa menolak lamaran cinta dari suspek.

Sebelum itu, suspek dan mangsa bertengkar  dan setelah kejadian itu, suspek melarikan diri dengan motosikal.

Sementara mangsa pula dikejarkan ke hospital kerana mengalami luka parah di bahagian dada kanan.

“Motifnya suspek suka dengan isteri mangsa dan mahu bermadu. Dari pengakuannya, suspek berfikir jika mangsa mati, dia dapat memiliki isterinya,” kata polis.

Suspek ditahan polis ketika sedang bekerja. Motosikal, jaket, helmet dan senjata yang digunakan ketika kejadian turut dirampas.

Suspek akan didakwa di mahkamah dan berdepan dengan hukuman penjara maksimum 12 tahun.


Tidak Dengar Bunyi Letupan Bom

KOTA KINABALU: Polis mengesyaki kematian tiga termasuk dua pelancong China di Pulau Kulapuan, Semporna, semalam, akibat terkena bom ikan dan kini disiasat mengikut Seksyen 302 Kanun Keseksaan.

Bagaimanapun, Pesuruhjaya Polis Sabah, Datuk Omar Mammah berkata, pihaknya masih menyiasat kes itu termasuk menahan dua individu bagi membantu siasatan.

“Polis menyiasat kes ini mengikut Seksyen 302 Kanun Keseksaan dan kita menahan pemandu bot dan pembantunya untuk membantu siasatan.

“Setakat ini, kita percaya mereka yang maut adalah disebabkan bom ikan, namun hasil keterangan daripada beberapa individu termasuk beberapa pelancong China yang berada di kawasan berhampiran, mereka tidak mendengar bunyi letupan bom,” katanya ketika dihubungi, hari ini.

Katanya lagi, kejadian itu berlaku antara 2.30 hingga 3.30 petang dan mereka dikatakan terlihat satu bot memancing di kawasan berkenaan.

“Terdapat tiga bot pelancong di kawasan itu juga dan dalam bot itu, ada dua pelancong, pengajar selam skuba, seorang pemandu bot dan pembantunya. Yang lain-lain itu ada di dalam dua bot tetapi tidak pasti berapa ramai dan mereka belum lagi menyelam.

“Pengajar selam skuba mengarahkan pemandu bot kembali ke jeti untuk mengambil tangki gas kerana bimbang kemungkinan mereka akan kehabisan gas oksigen yang dipakai.

“Jadi pemandu bot pergi ambil dan tinggalkan tiga penyelam berkenaan dan selepas kembali semula kira-kira sejam kemudian, didapati banyak buih di permukaan sebelum ternampak tiga penyelam itu di dalam air serta tidak bergerak.

“Pemandu bot mendapati banyak ikan mati, jadi dipercayai mereka terkena bom ikan. Pemandu bot itu kemudian memanggil penyelam lain untuk membantu mengambil semua mangsa.

“Kedalaman tempat kejadian adalah sedalam 5.8 meter,” katanya.

Dalam kejadian itu, Zainal Abdul, 31, yang juga pemegang dokumen IMM13 bersama dua lagi pelancong dikenali sebagai Zhao Zheng dan Xu Yingjie ditemui maut ketika melakukan aktiviti menyelam semalam.


‘8A’ Hadiah Hari Lahir Ayah

TUARAN: Kegembiraan seorang ayah sempena ulang tahun kelahirannya menjadi kenangan manis apabila anak perempuannya, Elvyannye Albert, 18, menerima 8A dalam peperiksaan Sijil Pelajaran Malaysia (SPM) di Sekolah Menengah Kebangsaan (SMK) Tun Stephens Kiulu, Tuaran, semalam.

Albert Maloi, 44, berkata, dia mengambil cuti bekerja untuk menghantar anaknya ke sekolah untuk mengambil keputusan SPM, kira-kira 5 petang selepas menunggu program seminar keusahawanan disertai anaknya tamat.

“Tarikh hari ini (semalam) iaitu 5 Mac adalah ulang tahun hari kelahiran saya yang ke-44 dan saya memohon cuti untuk menemani anak saya mengambil keputusan SPM.

“Saya tidak menyangka anak sulung saya daripada tiga beradik itu meraih keputusan cemerlang dalam setiap subjek diambilnya termasuk geografi dan perniagaan,” katanya.

Menurutnya, sebaik melihat senyuman anaknya dari jauh selepas mengambil slip keputusan, dia serta isterinya, Rosnani Florence, 42, segera melihat keputusan berkenaan dan terkejut.

“Walaupun saya sibuk bekerja, namun tidak sia-sia saya kerap mencuri masa untuk memantau aktiviti sekolahnya,” katanya yang bekerja sebagai pendawai elektrik di Kauluan, Tamparuli.

Sementara itu, Elvyannye berhasrat menjadi guru bahasa Inggeris dan mahu berkhidmat di tanah air.

“Kampung saya sangat jauh untuk ke sekolah dan saya tinggal di asrama berhampiran sekolah untuk memudahkan belajar.

“Ini adalah hadiah ulang tahun kelahiran ayah saya yang bertungkus-lumus membiayai perbelanjaan sekolah saya,” katanya yang berasal dari Kampung Kitapol, Tamparuli.

Difahamkan, Elvyannye adalah satu-satunya pelajar di sekolah terbabit yang mencapai keputusan 8A. – Harian Metro


Kematian Covid-19 Sembilan Hari Berturut-Turut Di Sabah

KUALA LUMPUR: Hari ini masuk hari kelapan kematian akibat pandemik Covid-19 berlaku di Sabah dengan merekodkan lima kes daripada enam kematian yang dilaporkan Kementerian Kesihatan Malaysia (KKM).

Sejak 8 Oktober lalu, semua kes kematian Covid-19 yang dilaporkan KKM berlaku di negeri itu, hanya hari ini ada satu kematian direkodkan di Pusat Perubatan Universiti Malaya, Petaling Jaya.

Enam kematian yang dilaporkan hari ini menjadikan jumlah kumulatif kes kematian Covid-19 dalam negara bertambah kepada 176 kes.

Mengulas lanjut, Ketua Pengarah Kesihatan Tan Sri Dr Noor Hisham Abdullah berkata, kes kematian ke 171 membabitkan kes ke 11,628 iaitu lelaki berusia 66 tahun.

Katanya, beliau mempunyai penyakit darah tinggi, kencing manis dan strok serta dilaporkan meninggal dunia di Hospital Queen Elizabeth di Kota Kinabalu.

“Kes kematian ke 172 membabitkan kes ke 15,853 iaitu lelaki berusia 72 tahun. Beliau mempunyai penyakit jantung dan disahkan meninggal dunia di Hospital Duchess of Kent, Sandakan.

“Bagi kematian ke 173 ialah lelaki berusia 39 tahun dan mempunyai penyakit strok. Beliau disahkan meninggal dunia di Hospital Semporna,” katanya pada sidang media harian Covid-19, di sini hari ini.

Sementara itu bagi kes kematian ke 174, Dr Noor Hisham berkata, ia membabitkan wanita berusia 74 tahun dan mempunyai beberapa penyakit kronik.

“Beliau mempunyai penyakit darah tinggi, kencing manis dan penyakit buah pinggang dan disahkan meninggal dunia di Hospital Queen Elizabeth.

“Bagi kes kematian ke 175 dan 176 ia membabitkan lelaki dan meninggal dunia di Hospital Queen Elizabeth dan Pusat Perubatan Universiti Malaya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Jangkitan Baharu Covid-19 Naik Melonjak Di Sabah

KOTA KINABALU: Sabah merekodkan lonjakan tinggi dalam jangkitan Covid-19 selepas 647 kes baharu dikesan dalam 24 jam lalu, iaitu hampir sekali ganda berbanding semalam.

Menteri Kerajaan Tempatan dan Perumahan Masidi Manjun berkata, ini selepas lebih banyak sampel ujian diterima semula.

Menurutnya, 287 kes atau 44.4% adalah daripada kluster sedia ada manakala 220 (34%) daripada saringan kontak rapat.

“Kota Kinabalu merekodkan 312 kes dengan 204 dari Penjara Kapayan, 78 di Tawau (58 daripada saringan kontak rapat), 39 di Keningau, Kudat (35), Sandakan (33), Sipitang (25), dan Beaufort (24),” katanya di Twitter.

Ini bererti kes kumulatif di negeri itu, yang merekodkan 326 jangkitan baharu semalam, meningkat hampir 75,000.

Jumlah kes melebihi 300 sejak dua hari lalu susulan pihak berkuasa meningkatkan aktiviti saringan dalam komuniti serta kluster sedia ada. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja asing dilindungi PERKESO mulai 1 Januari 2019

PUTRAJAYA: Kabinet memutuskan untuk meletakkan perlindungan keselamatan sosial pekerja asing di bawah Pertubuhan Keselamatan Sosial (PERKESO) mulai 1 Januari depan.

Menteri Sumber Manusia, M Kulasegaran, berkata langkah itu selaras dengan Konvensyen Kesamaan Rawatan (Pampasan Kemalangan) 1925 (No 19) dan Jawatankuasa Persidangan Penggunaan Piawaian di bawah Pertubuhan Buruh Antarabangsa (ILO).

“Majikan yang menggaji pekerja asing dengan dokumen sah termasuk ekspatriat mesti mendaftarkan pekerja mereka dengan PERKESO dan menyumbang kepada Skim Bencana Pekerjaan mengikut Akta Keselamatan Sosial Pekerja 1969 (Akta 4).

“Manfaat di bawah skim ini termasuklah faedah perubatan, faedah hilang upaya sementara, faedah hilang upaya kekal, elaun kehadiran berterusan, faedah dan pemulihan tanggungan serta kos penghantaran balik RM6,500 termasuk pengebumian.

“Bagaimanapun, pekerja asing tidak akan dilindungi oleh Skim Pencen Ilat di bawah Akta 4,” katanya dalam kenyataan, hari ini.

Mengulas lanjut, beliau berkata, majikan boleh hadir ke 54 pejabat PERKESO di seluruh negara termasuk Sabah dan Sarawak untuk mendaftar pekerja asing mereka.

Katanya, Kementerian Sumber Manusia bersama PERKESO akan mengadakan pertemuan dengan pihak berkepentingan dalam masa terdekat. – Berita Harian


Jangan Tamat Khidmat Atau Potong Gaji Kakitangan GLC Sabah

KOTA KINABALU: Syarikat berkaitan kerajaan (GLC) di Sabah dinasihatkan supaya tidak menghentikan atau menamatkan khidmat ataupun memotong gaji kakitangan masing-masing, kata Ketua Menteri Datuk Seri Mohd Shafie Apdal.

Beliau berkata, ini bagi memastikan kakitangan terbabit masih memperoleh gaji untuk menampung kehidupan sepanjang tempoh Perintah Kawalan Pergerakan (PKP) yang mencabar ini.

Mohd Shafie berkata, kerajaan negeri akan mengambil beberapa langkah proaktif dalam membantu syarikat-syarikat GLC bukan sahaja bagi memulihkan pengurusan kewangan tetapi juga pentadbiran sekali gus memastikan pekerja dikekalkan.

“Syarikat-syarikat GLC juga diminta mengambil beberapa langkah termasuk memberi input kepada Kementerian Kewangan (Sabah) tentang apa sebenarnya keperluan mereka dalam usaha meringankan beban operasi selepas PKP berakhir,” katanya.

Beliau berkata demikian kepada pemberita selepas menerima sumbangan bantuan kewangan bagi Tabung Covid-19 Sabah daripada syarikat GLC, syarikat swasta, dewan perniagaan dan badan-badan berkanun dalam satu majlis ringkas di Pusat Pentadbiran Kerajaan Negeri di sini hari ini.

Sebanyak tujuh syarikat berkaitan tampil menghulurkan bantuan kewangan termasuk Sawit Kinabalu Sdn Bhd; Perbadanan Pinjaman Sabah; Sabah Fish Marketing Sdn Bhd dan Dewan Perniagaan dan Industri Antarabangsa Malaysia pada majlis itu.

Turut memberi sumbangan adalah Lembaga Pelabuhan-Pelabuhan Sabah; Borneo Development Corporation (Sabah) Sdn Bhd dan Timatch Sdn Bhd.

Mohd Shafie berkata, Tabung Covid-19 Sabah berjaya mengumpul RM15.92 juta sejak ia dilancarkan pada Mac lepas bagi membantu rakyat terkesan dalam tempoh (PKP) selain menampung keperluan petugas barisan hadapan di negeri ini.

“Setakat ini, kerajaan negeri telah mengutip RM11 juta pada minggu lepas dan pada hari ini sebanyak RM4.92 juta disumbangkan oleh pelbagai badan GLC dan juga pihak swasta,” katanya.

Sementara itu, Mohd Shafie berkata, setakat ini seramai 358,031 rakyat Sabah telah menerima bantuan Covid-19 di seluruh negeri melibatkan peruntukan RM71.4 juta.

“Saya juga telah memaklumkan kepada pejabat daerah selain menggerakkan kira-kira 3,000 anggota Unit Pemimpin Pembangunan Masyarakat untuk menjangkau seramai mungkin rakyat yang berada di daerah terpencil supaya mereka ini dapat menerima bantuan,” katanya.

Dalam pada itu, katanya, kerajaan negeri juga akan memberi bantuan kewangan RM500 kepada anggota perkhidmatan awam gred 54 ke bawah termasuk anggota perkhidmatan bergaji harian dan bantuan ini akan disalurkan pada bulan depan. – BERNAMA


Gempa Bumi Kuat Gegar Mindanao

MANILA: Gempa bumi kuat bermagnitud 6.1 melanda Mindanao, Filipina, tengah hari ini.

Menurut kenyataan Jabatan Meteorologi Malaysia (MetMalaysia), gempa bumi pada 12.22 tengah hari itu, dikesan pada kedudukan 16 kilometer (km) barat dari Digos City, Filipina pada kedalaman 24 km.

Bagaimanapun, tiada ancaman tsunami kepada Malaysia. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9,000 Jemaah Tabligh Berhimpun Di Sulawesi Tanpa Hirau Risiko Covid-19

JAKARTA: Ribuan jemaah tabligh dari seluruh Asia berkumpul di Indonesia pada Rabu, walaupun timbul kebimbangan perhimpunan itu mungkin menyebabkan penularan Covid-19 hanya 2 minggu selepas acara sama diadakan di Malaysia yang menyaksikan lebih 500 pesertanya positif virus itu.

Penganjur dan pegawai serantau berkata, acara di Indonesia itu dimulakan, walaupun ketua polis daerah cuba sedaya upaya memujuk penganjur membatalkannya.

“Kami lebih takut dengan Tuhan,” kata penganjur, Mustari Bahranuddin kepada Reuters ketika ditanya mengenai risiko peserta menyebarkan virus itu dalam perhimpunan di Gowa, Sulawesi Selatan.

“Kerana kita semua manusia, kita takut kepada penyakit, kematian. Tetapi, ada sesuatu yang lebih penting daripada badan, iaitu jiwa kita.”

Penganjur menolak permintaan rasmi pihak berkuasa untuk menangguhkan perhimpunan itu, kata pegawai serantau, Arifuddin Saeni.

Beliau menganggarkan 8,695 peserta sudah berkumpul di Gowa, dekat kota Makassar dan sukar untuk menghentikan acara itu.

“Ada yang akan datang. Ada yang datang dari Thailand, Arab Saudi, India dan Filipina.”

Kira-kira 16,000 jemaah dilaporkan menyertai ijtimak tabligh di Masjid Sri Petaling, Kuala Lumpur pada 27 Feb hingga 1 Mac lalu.

Kedua-dua perhimpunan di Indonesia dan Malaysia dianjurkan gerakan dakwah Islam Jemaah Tabligh.

Kira-kira dua pertiga daripada 790 kes Covid-19 di Malaysia ada kaitan dengan perhimpunan di Masjid Sri Petaling.

Brunei mengesahkan 50 pesakit Covid-19 yang dikaitkan dengan perhimpunan di Kuala Lumpur itu, manakala warga Kemboja, Filipina, Singapura, Thailand dan Vietnam turut dijangkiti virus berkenaan.

Bahranuddin berkata, penganjur di Indonesia memeriksa suhu badan jemaah sebagai langkah berjaga-jaga, manakala Saeni pula berkata, pegawai kesihatan melawat lokasi perhimpunan itu dan diminta memantau pesertanya.

Hari ini, Indonesia mencatatkan 227 kes positif Covid-19 dengan 19 kematian. Negara dengan 260 juta populasi itu hanya melakukan 1,255 ujian saringan Covid-19 menjelang Selasa.

Berbanding Korea Selatan dengan populasi hanya satu perlima daripada penduduk di Indonesia, negara itu menjalani lebih 15,000 ujian sehari.

Bahranuddin berkata, perhimpunan di Indonesia dan Malaysia dianjurkan kumpulan berbeza, tetapi “tujuan kami hanya satu, walaupun jika nama berubah, iaitu cara kami berdakwah kepada orang lain”.

Akaun media sosial sama digunakan untuk mempromosikan kedua-dua acara itu. Satu akaun Facebook memaparkan sekeping gambar ulama tabligh India yang terkenal, Sheikh Maulana Ibrahim Dewla, meninggalkan lapangan terbang di Kuala Lumpur pada Selasa untuk menghadiri acara di Indonesia ini.

Imej di akaun itu, Aalmi Tablighi Shura Elders, menunjukkan beberapa lelaki yang datang dari negara Teluk tiba lebih awal untuk membantu mendirikan khemah besar di tapak Indonesia itu.

Bahan promosi untuk perhimpunan di Indonesia itu yang dilihat Reuters menyatakan “nikmat hidup di dunia ini hanya sedikit berbanding di akhirat.” – FMT


Aku Tidak Mahu Lagi Tengok Muka Kau Di Sini !! – “Kelibat Budak Misteri Di Menggatal, Sabah

“Kau berambus keluar dari rumah ni malam ni juga, kau bawa semua barang-barang kau dr rumah aku. Aku tidak mahu lagi tengok muka kau di sini !! “

Dengan linangan air mata dan esak tangis, aku kutip barang-barang dan beg yang berterabur di atas lantai. Tidak aku sangka, setelah hampir dua tahun aku menjalinkan hubungan dengan Ijam akhirnya putus juga. Dengan berat hati, aku hidupkan enjin kereta dan pergi membawa diri tanpa ada arah tuju.

Ijam adalah seorang duda anak dua yang berusia 53 tahun manakala aku adalah seorang pelajar yang usiaku baru sahaja mencecah 22 tahun. Meski perbezaan umur kami besar, tapi aku sangat mencintai Ijam dan bersedia menjadi ibu tiri muda kepada anak-anaknya yang hampir seusiaku.Bukan kisah cinta yang ingin aku kongsikan dalam entry kali ini tetapi aku ingin ceritakan pengalaman misteri dan seram dan pernah aku alami sepanjang aku tinggal di rumah Izam. Sebulan selepas kami saling mengenali, Izam mempelawaku untuk tingal bersama-sama dengannya. Aku yang pada waktu itu sedang dilamun cinta mengiyakan saja pelawaan Ijam.

Ijam merupakan anak kepada seorang Datuk yang agak berpengaruh di negeri Sabah terutama sekali di sekitar daerah Sandakan dan Kinabatangan (tiada kaitan sama Dato B.M ya ). Ijam memiliki rumah banglo dua tingkat yang terletak di sebuah taman perumahan di daerah Menggatal. Terletak di corner lot dan memiliki keluasan dua kali ganda berbanding rumah-rumah di sekitarnya, rumah ini juga sudah hampir 10 tahun ditinggalkan apabila ibu Ijam, Datin Maimon membuat keputusan untuk berpindah ke kampong. Tetapi, setiap dua minggu Ijam akan datang melawat rumah ini dan membawa pembantu rumahnya untuk membersihkan kawasan sekitar rumah. Meski sudah hampir sedekad tidak berpenghuni, binaan rumah masih kukuh bahkan perabot-perabot dalam rumah juga masih dalam kondisi yang baik.

Minggu pertama aku di rumah itu, Ijam sentiasa ada bersamaku. Kami memilih kamar di tingkat bawah sebagai bilik tidur kami kerana ianya lebih dekat dengan dapur dan ruang tamu. Segalanya berjalan lancar, aku merasakan hubungan aku dan Ijam semakin rapat dan perasaan cintaku padanya semakin kuat. Hampir setiap malam, Ijam akan membawaku keluar bersamanya ke kelab-kelab malam di sekitar Kota Kinabalu. Sehinggalah suatu malam, aku memilih untuk tidak ikut mengikutinya clubbing kerana aku ada midterm penting keesokkannya.

Jam sudah menunjukkan 1 pagi, aku masih lagi menelaah buku-buku di bilik tidur manakali Ijam masih lagi belum pulang. Berkali-kali aku menghubunginya agar segera pulang namun Ijam masih leka berkaraoke sambil meneguk Tiger di sebuah kelab malam di Tanjung Aru. Sedang aku sibuk menghafal formula, kedengaran seperti bunyi pintu tandas dibuka dan ditutup tetapi aku abaikan kerana menyangka itu cuma angin ataupun jiran sebelah. Beberapa minit selepas itu, kedengaran tapak kaki naik menuju ke tingkat atas. Aku amati bunyi itu dan benar ianya datang dari rumah ini. Segera aku menjenguk ke luar bilik menyangka Ijam sudah balik tapi ternyata tiada sesiapa. Bahkan Ninja King hitamnya juga tidak kelihatan di garaj. Sekali lagi aku dengar pintu bilik di tingkat atas pula dibuka, aku pandang dari bawah tangga, tingkat atas rumah gelap gelita. Tanpa berfikir panjang, aku segera masuk semula ke bilik tidur dan cuba melelapkan mata.

Ijam adalah seorang kontraktor yang sering outstation ke seluruh Sabah, dia juga memiliki sebuah rumah lain di Damai. Oleh itu aku sering ditinggalakan sendirian di rumah terutama sekali selepas habis kelas. Jika ada Ijam, aku suka keluar setiap malam bersamanya, kami akan minum sehingga mabuk dan menikmati malam kami sebaik mungkin sehinggalah premis kelab malam itu tutup. Malam itu kami “moginum” di Venetien Club, tiba di rumah pada jam 3 pagi. Sebagai sampai, aku dengan badan terhuyang hayang dan kepala yang pening terpaksa turun dari kereta untuk membuka pagar. Jelas di depan mataku , aku terlihat bayangan hitam berbentuk susuk tubuh seperti budak berumur 10 tahun di balik pintu kaca yang ditutupi langsir. Ahhh mungkin cuma halusinasiku sahaja kerana aku sedang mabuk.

Ijam mendapat tender membaiki jalan raya di daerah utara Sabah, oleh itu akan akan bersedirian selama satu minggu di dalam rumah besar itu. Pada malam pertama tanpa Ijam bersamaku, aku yang sedang mandi dikejutkan dengan bunyi periuk belanga jatuh di atas lantai. Aku berasa pelik macamana periuk yang tersusun kemas di atas kaunter boleh jatuh ke lantai. Mungkinkah tikus?

Untuk makluman semua, ruangan mencuci pakaian terletak di bahagian belakang rumah. Bahagian belakang rumah pula menghadap hutan di sebelah kiri manakala sebelah kanan adalah taman permainan kanak-kanak yang agak usang tetapi masih boleh digunakan. Malam itu lebih kurang jam 11, aku sedang memasukkan pakaian kotor ke dalam mesin basuh apabila aku tiba- tiba terdengar bunyi seperti kanak-kanak sedang ketawa dari arah taman. Aku alihkan pandangan aku ke arah bunyi itu, tapi tiada sesiapa, taman itu juga gelap cuma diterangi cahaya bulan penuh. Mengikut logik akalku, siapalah yang sanggup bermain di taman yang usang di waktu malam begini, ibu bapanya tidak marahkah?

Malam seterusnya, sejurus selepas azan Maghrib berkumandang, aku naik ke tingkat atas untuk memasang lampu kerna hari pun sudah mulai gelap. Mana mungkin aku mahu membiarkan lampu tertutup setelah kejadian tempoh hari. Sedang aku menaiki anak tangga, aku terpandang ke tingkap luar yang menghadap terus ke taman permainan. Keadaan di taman itu sunyi tanpa ada seorang manusia pun. Bunyi angin menderu kedengaran jelas dari posisi aku berdiri, langkah aku terhenti apabila aku terpandang seorang budak kecil sedang berdiri di balik pokok manga berdekatan dengan gelongsor yang sudah rosak. Budak itu hanya berdiri statik membelakangi aku tanpa ada sedikit pergerakan pun. Aku meneruskan niat ku naik ke atas untuk memasang lampu, selepas beberapa minit aku turun semula dan aku dapati budak itu sudah tidak ada di taman, tapi bunyi tangisan itu masih kedengaran perlahan.

Pada malam yang sama, tidurku dikejutkan dengan bunyi-bunyian dari dapur. Sesekali aku dengar seperti mesin air Coway ditekan, bunyi pintu sejuk dibuka dan ditutup serta bunyi almari dihempas kuat. Waktu itu apa yang paling aku takutkan bukanlah hantu, sebaliknya aku takut jika ada perompak. Aku hanya mampu mendiamkan diri di atas katil dan berharap segala ganguan itu akan segera dihentikan. Aku tidak sedar bila aku terlelap tetapi apabila aku bangun keesokannya aku lihat lampu didapur telah dimatikan sedangkan malam itu aku yakin aku telah hidupkan suis lampu tersebut. Risau jika ada penceroboh, aku segera berlari ke bilik di tingkat atas untuk memastikan tiada barang yang hilang. Aku lega melihat peti besi Ijam berada dalam keadaan yang asal, isi kandungannya di dalamnya juga tidak terusik. Jika bukan perompak, jadi apakah yang menyebabkan kejadian semalam itu?

Satu kejadian yang aku tidak boleh lupa adalah sewaktu aku sedang terlantar keseorangan kerana demam di rumah. Lebih kurang jam 5 petang, tapi cuaca waktu tu agak gelap kerana hujan lebat dari pagi. Aku baru sahaja hendak terlelap tetapi segera terbuka mataku apabila aku dengar seperti bunyi plastic direnyuk-renyuk di luar pintu bilik. Tidak semena-mena aku terpandang kearah penjuru bilik, aku lihat ada satu susuk tubuh kecil sedang memerhatiku. Baju yang dikenakannya sama seperti baju yang dipakai oleh budak yang aku lihat di taman permainan tempoh hari.Namun kali ini wajahnya Nampak jelas, mukanya pucat kekuningan, tiada sebarang ekspresi di wajahnya. Bibirnya pula berwarna sedikit kebiruan. Akuyang pada waktu itu dalam keadaan lemah hanya mampu berkata “ Jangan kacau aku, aku demam dan mahu berehat.” . Aku pejamkan mata aku dan terlelap tanpa mengendahkan makhluk itu. Sedar sahaja aku dari lelap, aku lihat jam di telefon bimbit sudah menunjukkan jam 2 pagi. Keadaan bilik gelap gelita, berbekalkan lampu telefon aku segara bungkas bangun untuk memasang lampu. Sewaktu tanganku mencapai suis lampu, aku dapat rasakan ada satu tangan lain yang sejuk sedang menyentuhku. Serta merta bulu roma ku berdiri dan aku terus teringat kepada budak lelaki yang muncul tadi petang.

Kelibat budak itu juga seringkali muncul dalam mimpiku. Pernah aku bermimpi aku berada di satu kawasan belukar, ditengah-tengah kawasan itu terdapat tasik yang sederhana besar. Di hujung tasik itulah aku lihat budak lelaki yang sama sedang berdiri memandang ku. Apabila aku cuba hendak mendekatinya, aku merasa seperti terjatuh dari satu tempat yang tinggi dan aku pun terjaga dari tidurku. Apabila aku menceritakan segala ganguan itu kepada Ijam, dia akan naik angin dan membentakku mengatakan itu cuma halusinasi dan aku mengalami schizophrenia.

Gangguan budak lelaki misteri itu terhenti di malam Ijam menghalau aku keluar dari rumahnya. Sejak aku berpindah keluar, tiada lagi ganguan paranormal seperti yang aku alami sewaktu berada di rumahnya. Tahun lepas, aku menerima berita yang Ijam telah terlibat dalam kemalangan dan meninggal dunia. Meski merasa sangat terkesan dengan perpisahan kami, tapi aku tidak pernah menyimpan dendam pada Ijam. Aku doakan dirinya memperoleh ketenangan dan diampunkan segala-gala dosa yang pernah dilakukanya. Al-Fatihah.

Hingga saat ini, apa yang paling misteri ialah kenapa wajah budak lelaki itu hampir serupa dengan Syafiq, anak sulung kepada Ijam dan bekas isterinya. Apa kaitan Ijam dengan kelibat budak misteri itu ??

Cerita Ni Admin Copy Bulat-Bulat dari –  fiksyenshasha


Perintah Berkurung Di ESSZONE Dilanjutkan Hingga 14 Julai

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok dilanjutkan selama 14 hari sehingga 14 Julai.

Pesuruhjaya Polis Sabah, Datuk Hazani Ghazali berkata, perintah berkurung itu meliputi perairan Sandakan, Beluran, Kinabatangan, Lahad Datu, Kunak, Semporna dan Tawau.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya menerusi kenyataan media, hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencuri tersilap langkah samun Juara MMA

RIO DE JANEIRO : Seorang pencuri dibelasah selepas tersilap langkah dengan cuba menyamun atlet wanita seni bela diri campuran (MMA) yang turut dikenali sebagai ‘Wanita Besi’.

Polyana Viana, juara Ultimate Fighting Championship (UFC) kategori strawweight, menewaskan suspek dengan dua tumbukan serta sepakan, sebelum menggunakan teknik ‘rear-naked choke’ dan memaksa lelaki terbabit duduk sambil menunggu ketibaan polis.

Cubaan menyamun Viana, 27 itu berlaku ketika beliau sedang menunggu kenderaan Uber di luar blok pangsapuri yang dihuninya.

Katanya, suspek mengaku memiliki pistol tetapi tidak sempat melakukan apa-apa apabila Viana bertindak membuka langkah mempertahankan diri.

Selepas menewaskan suspek, beliau mendapati senjata api yang didakwa dimiliki itu hanyalah sebuah replika diperbuat dari kadbod tebal.

Viana turut memuat naik foto suspek yang lebam dan berdarah sementara menanti ketibaan polis.

“Saya rasa dia dalam ketakutan kerana tidak menyangka saya akan bertindak sepantas itu,” katanya dalam laman web MMA Junkie.

Menurut Viana, dia pulang ke rumah untuk menyediakan makan malam selepas suspek ditahan polis dan mengalami sedikit kesakitan di bahagian tangan keesokan hari. – AFP


Bung Moktar Yakin Sabah FC Mampu Bangkit

KOTA KINABALU: Pemangku Presiden Persatuan Bolasepak Sabah (SAFA), Datuk Seri Bung Moktar Radin yakin pasukan Sabah Football Club (FC) mampu bangkit daripada kekalahan kepada PJ City di Stadium Likas, semalam.

Katanya, skuad kendalian Kurniawan Dwi Yulianto itu masih mempunyai masa untuk perbaiki kelemahan yang ada seterusnya menjadi lebih baik dalam saingan Liga Super musim ini.

“Tiada mana-mana pihak boleh dipersalahkan selepas kita tewas tipis 0-1 kepada pasukan pelawat PJ City FC di halaman sendiri, semalam.

“Saya pun ada mengikuti perlawanan itu namun saya tidak menyalahkan mana-mana pihak tetapi saya yakin kita masih boleh perbaiki kelemahan yang ada,” katanya ketika ditemui hari ini.

Beliau yang juga Timbalan Ketua Menteri, berkata, barisan pemain import yang diturunkan dalam perlawanan itu hanya berpeluang menjalani latihan sehari bersama pasukan dan masa yang singkat itu menyukarkan mereka melakukan penyesuaian.

“Selain itu, pasukan kita juga baru menjalani latihan disebabkan kekangan wabak Covid-19 berbanding pasukan-pasukan lain yang sudah berlatih sejak tahun lalu.

“Keadaan ini yang kita hadapi tetapi saya yakin pasukan akan dapat melakukan penyesuaian dalam dua atau tiga lagi perlawanan untuk membentuk persefahaman dalam pasukan,” katanya.

Pada perlawanan semalam, gol tunggal Darren Lok pada minit ke-52 mengesahkan tiga mata menjadi milik PJ City walaupun secara keseluruhan skuad kendalian Kurniawan Dwi Yulianto itu menguasai permainan.

Gol itu berpunca hasil sepakan kurang kemas dilakukan pertahanan import Sabah FC, Ristro Mitrevski yang menuju ke pintu gol sendiri seterusnya terkena tiang dan Darren kemudian berada di posisi baik untuk melakukan penyudah. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost